text:
Autor Benjamin Romero ta publica su di tres buki, titula ‘E virus misterioso’. Un obra manera Benjamin mes ta bisa “cerca di su curason” y cu ta nifica hopi pa e autor.
Un obra cu un tema actual, e ta trata un topico cu nos tur ta bibando aden. E pandemia cu ta trece reto pa mundo. Diferente topico di e desaroyonan di e pandemia ta bin na ordo. E autor ta explora tambe e parti humano, bon y menos bon, pa medio di e personahenan. Tambe moralidad y otro balornan ta puntonan cue ta trece padilanti.
Benjamin Romero a tuma un aña di tempo pa traha riba e obra aki siguiendo e desaroyonan di e pandemia y e reaccion di e individuo como tambe di e comunidad. Romero ta caracterisa supublicacion mas recien como un novela cortico cu tin su dimension di ficcion pero como cu e ta un periodista e tin tambe partinan realistico y tin bes e dos estilonan aki ta mezcla den otro.
Sr. Romero a entrega 2 ehemplar di ‘E virus misterioso’ na directora di Biblioteca Nacional Aruba, sra. Astrid Britten pa e coleccion nacional. Biblioteca lo busca mas ehemplar pa e tin disponibel pa prestamo na publico.
Biografia cortico:
Benjamin Romero a nace na Aruba dia 9 di mei 1963. El a realisa su estudio escolar y universitario na Colombia, pais di origen di su mayornan. El a gradua como Comunicador Social y Periodista na Universidad de La Sabana na Santa Fe de Bogotá, Colombia. Despues cu el a gradua, Benjamin a establece su mes na su isla natal, unda e tin mas cu 25 aña trahando den prensa. Actualmente e autor ta traha como periodista y den redacion di e corant Bon Dia Aruba.
Na aña 2016 Benjamin a publica su prome buki, ‘E Negoshi di Koffie na Aruba’, cu a bira un bestseller. A imprimi dos edicion di e obra aki na Papiamento y un version na Ingles [Titel na ingles). ‘E Caya di Monche’ ta titulo di su di dos buki, dedica na e linguista Ramon Todd Dandaré den cuadro di Aña di Papiamento 2018. E obra aki na Papiamento tambe tin dos.Ambos ta obtenibel na biblioteca.
Fecha di e publicacion nobo aki ta april 2021, cu ISBN 978-99904-69-76-9 (103 pagina). Linguista sr. Ramon Todd DandaréMag. Ling a haci coreccion.
Benjamin Romero lo duna diferente presentacion di su buki dene proximo dianan. E buki ta na benta na libreria Van Dorp pa solamente 20 florin.
Bo ta desea di lesa mas di sr. Romero? Primi aki: Pa mas informacion


c: text/html

text:
KRALENDIJK – Djadumingu alrededor di 12:30 di mèrdia, mèlding a drenta na warda di polis ku tin un boto di piskadó den laman ganchu pariba di Boneiru pegá ku boka di Lagun ku a enkontrá problema. Mesora a dirigí algun patruya direkshon di Lagun i a mèldu rangernan di Stinapa pa nan tambe presentá pa wak kon por yuda pa reskatá e 2 persona nan abordo di e boto. Promé informashon ku a risibí ta ku stür di e boto a kibra i mesora a bati alarma.
Na yegada di Polis, Kmar i Stinapa na Lagun por a mira e boto aki leu mei mei di ola nan grandi.
Despues di basta lucha tin ku aploudí e echo ku e dos persona nan riba e boto “EDALINA B-91” a hasi nan máksimo esfuerso i logra hinka e boto aki ‘safe’ den boka di Lagun.
Momentu ku a logra mara e boto na un bui den boka di Lagun, e kapitan abordo a hasi nòmber di Tata i gradisí Dios ku tur kos a kaba bon.
FUENTE: LIVE 99 FM

robotstxt: allowed

filter: keep


text:
ORANJESTAD: Minister Endy Croes tabata presente na e ceremonoia di graduacion di EPI Sector Economia. Presentetambe na e ocasion special aki tabata Minister di AsuntonanEconomico, Comunicacion y Desaroyo Sostenibel Geoffrey Wever. Minister Endy Croes tabatin e honor pa dirigi palabrapa felicita e graduadonan y a expresa di ta sumamenteorguyoso pa mira nos hobennan finalisa nan estudio.
Esaki sigur ta e resultado di boso esfuerso, deseo,disciplina, dedicacion y determinacion. Educacion ta e pilar, base firme y fuerte di nos bida. Educacion ta e yabi di futuro.Awe e graduado ta mira cu tur su esfuersonan a duna su frutopositivo. Minister Endy Croes ta desea tur graduado cu ta bay drenta mercado laboral y tur graduado cu ta siguiprofesionalisa nan mes den un estudio mas avansa, hopi exito. E mandatario a sigui bisa: cu si mi por a duna boso un conseho probecha awo cu boso ta jong pa boso sigui siña y prepara bo mes pa mañan ta ciudadanonan exitoso cu porsigui hiba nos dushi pais pa dilanti.
Pa finalisa e Mandatario ta gradici staf, personal, docente ymentornan pa nan guia y pasenshi pa yuda forma 43 profesional. Alabes ta felicita e mayornan y famianan cu dunasosten. Danki pa kere den boso yiu y sostene nan den nan educacion. Masha pabien tur graduado, hopi exito!


text:
E motibo mas comun pakico parehanan ta infiel of relacionnan ta kibra ta simpel: expectativanan cu no ta wordo cumpli.”
Expectativanan general ta diferencia entre hende homber y hende muhe y banda di esey ta bin expectativanan personal cu ta varia di persona pa persona. Den e caso aki mi kier pone atencion na expectativanan general. Mi ta scoge, sin ningun motibo particular, pa cuminsa na analisa e hende homber, pa den parti II sigui cu e hende muhe.
E hende homber
Pues no ta sorprendente, cu hopi homber ta demostra inclinacion pa competi, blof, exagera (principalmente den stamina y cantidad di muhe) y minimalisa nan emocionnan.”
Bayendo bek na e origen di esaki, e hecho cu e hende homber su manera di expresa su mes ta diferente cu esun di hende muhe no ta asina dificil pa compronde. Homber ta expresa su mes facilmente via sex. Esaki ta su idioma di comunicacion. Sex ta haci e homber sinti stima, special, aprecia, desea, etc. Den bista di un hende homber, sex ta un manera efectivo pa mantene y fortifica e lasonan di pareha. Den caso cu e logra satisface su pareha e ta lag’e sinti su mes sigur den e relacion y den caso cu esaki ta tuma luga regularmente, e ta zorg pa e keda sinti atraccion pa su pareha. Claro cu sex ta alimenta e homber su apetito fisico tambe, pero esey no ta tur cos. En realidad locual e homber ‘deep down’ ta buscando mediante sex ta: satisface su necesidad emocional: sinti stima, special, aprecia, desea, etc., aunke probablemente e lo haci su maximo esfuerso pa nenga esaki, pa e mesun motibo: e manera con ela wordo lanta. No ta pornada cu cierto infielnan, pa con superficial y machista cu nan por parce, ta ‘catch feelings’, door di e conexion emocional produci mediante sex, y ta termina enamorando di nan amante, principalmente despues di a mantene un relacion sexual frecuente y di largo duracion cu e persona ey. E riesgo ta mas grandi, den casonan unda e homber en cuestion practicamente no ta haya sex na cas. Den un caso asina por papia di desconexion den cas y conexion pafo di cas.
No ta pornada cu cierto infielnan, pa con superficial y machista cu nan por parce, ta ‘catch feelings’, door di e conexion emocional produci mediante sex, y ta termina enamorando di nan amante...”
Caminda cu pa e hende muhe sex tal bes ta un opcion y no un di e cosnan di mas importante, pa un hende homber, generalmente y den mayoria caso, sex ta un di e ingredientenan mas importante y siguramente un di e mayor expectativanan den su relacion.
Desiree Swaen ta un Coach profesional certifica, specialisa den bida, relacion, sexualidad, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Actividadnan di Festival di Buki pa Mucha 2022 ta den cuadro di e tema ‘Biba Natura-Lesa!’ Festival di Buki pa Mucha 2022 ta tuma lugar den siman di dia 7 di november pa dia 11 di november. Apertura ta tuma lugar diabierna awor 4 di november na Cas di Cultura, di 5or pa 7or. Show pa mucha ta cuminsa 6or.
Manera custumber un grupo di autor y ilustrador ta bishita mayoria di e 60 scolnan primario, basico y special di Aruba den e siman di dia 7 pa dia 11 di November. Parti atardi tin actividad pa mucha na biblioteca di 3or pa 4or tanto na Playa como na San Nicolas. Lo ta bay tin hopi contamento di storia, demostracion y presentacion.
Cu mucho gusto autornan ta comparti nan experencia cu mucha pa nan sa poco mas di skirbimento, lesamento y e mundo di buki.
Special pa e festival ta produci un buki pa mucha. Un buki cu ta bay na tur e scolnan participante. Biblioteca a conta cu escritornan James Ocalia y Evelien van Dort y ilustradornan Paul Wong y Wouter Goudswaard pa un bunita produccion. Esaki ta obtenibel na libreria cu cumpra di 25 florin of mas.
Dialuna 7 di november ta habri den sala di exposicion e exposicion ‘Biba Natura-Lesa’. Tur hende ta bon bini pa wak esaki. E exposicion ta habri for di dia 7 di november te cu dia 2 di november 2022. Mas informacion riba website di BNA.


text: ORANJESTAD: Siman pasa mandatario di Enseñansa a ricibi bishita di Consul General di Merca na Curaçao, sra. Margaret Bond. Den un esfera ameno a reuni unda combersa hopi amplio riba riba diferente topiconan manera e.o. colaboracion entre Merca, Aruba y EducationUSA Aruba. A dialoga riba e posibilidadnan pa un scol na Ingles cu nan a cuminsa como scol piloto na Curaçao pa scol preparatorio y basico na unda Merca a inverti den e proyecto aki. Ta bay sondea posibilidad pa Aruba tambe wordo brinda un oportunidad asina. Concluyendo Minister Endy Croes a enfatisa cu e tabata un bon reuion; nos ta trahando pa estrecha e laso riba colaboracion riba diferente tipo di proyectonan enfocando riba deporte y enseñansa.


text:
Mi por a nota cu den e ultimo lunanan aki AVP ta publicando y papiando den pueblo di e “bon comun.” AVP ta pinta un panorama den cual nan ta bisa, cu mester cambia e mentalidad riba diferente nivel y plataforma. Y pa por logra esaki mester sinta y dialoga hunto. Esaki sigur no ta nada nobo. Sinembargo si bo ta desea di logra y edifica un bon comun, bo mester edifica esaki basa riba e situacion realistico di nos pais. Bo no ta cuminsa traha un cas na e dak, y subi riba dje pa wak e bista bunita. E ta cuminsa na e fundeshi. AVP su palabranan ta zona bunita pero e fundeshi cu AVP ta para riba dje ta corupto y sin sentido comun.
Mi observacion y critica ta simpel; si bo kier construi un “bon comun” bo mester tin un “sentido comun.” Bo no por cuminsa papia bunita, haci tur tipo di promesa, y exigi tur hende cambia nan mentalidad y AVP mes ta keda cu e mesun vision destructivo pa nos pais. Mientras cu AVP kier realisa un supuesto cambio den pueblo, gremionan y politica, ainda nan mes no kier cambia y modela esaki. Esaki ta un mentalidad sin niun sentido. Tur dia AVP ta sali cu e mesun politica negative, yena cu mentira y caos pa gana tereno politico pa gana algun voto. Nada no ta bon, AVP ta contra tur desaroyo, logro, proyecto y inversion di gobierno. Sentido comun ta esaki; “si bo kier wak cambio, e mester cuminsa na boso mes prome!” Walk the talk sr. Mike Eman! E tempo di yena hende su cabes y oido cu palabranan y promesanan bashi a pasa caba!
Pa bo papia di bon comun, e pais mester tin un fundeshi financiero solido prome. Esey ta common sense, of manera mi a bisa caba, sentido comun. E ta importante pa remarca esaki, pasobra bo ta cuminsa construi e fundeshi pa despues edifica e structura y diseño. E fundeshi cu Mike Eman a laga atras ta un megadebe di 90% di nos GDP cu ta strangulando nos pueblo y pais na es momento aki. Imaginabo cu 90% di entrada di bo pais mara na debe! Con ta bay pag’e debe y con ta bay inverti den nos pais? Kiermen e tin sentido comun pa papia di un “bon comun”? E 30 medidanan cu bo a introduci, e aumento den edad di pensioen, e debe cu nos nietonan mester paga te cu 2044 ta e bon comun cu bo kier ofrece nos pueblo? Prome cu sinta haci promesa, e economia cu bo a strangula mester wordo sanea, esey ta e “sentido comun” lastimamente bo ta carece di dje!
Mester papia y practica responsabilidad comun prome! Un gobierno mester sa di duna cuenta. AVP ta practica un bon comun sin nunca tabata responsabel, sin duna cuenta na pueblo, y a malgasta fondonan publico di gran manera durante su gobernacion. Awor AVP kier bin papia di e bon comun? E bon comun pa kende sr.Eman? Dos caso di corupcion den partido durante su gobernacion, un RDA pluma financieramente segun rapport forensico publica, fiesta tur caminda cu placa di pueblo, private jet, relacion cu delincuentenan cera na Merca, fixmento di tereno pa amigonan, y hopi cos mas anto AVP ta bin papia awor di e “bon comun?” Sr. Mike Eman prome cu bo sigui papia di e bon comun, demostra ”sentido comun.” Pueblo ta cansa di bo politica desastroso y bo mensahe di e bon comun, cu no tin niun “sentido comun” mas!
Si pueblo desea mas informacion di e articulo aki, contact mi na tel: 528-4639 of email mi na: [email protected] / Bo parlamentario y sirbidor di pueblo na bo ordo semper!


text:
ORANJESTAD – Recientemente Minister di Husticia Rocco Tjon, a firma un Memorandum of Understanding (MOU) cu Boneiro, pa asina forma un aliansa pa traha mas di serca cu otro pa loke ta trata ambos Family Justice Center. A haci palabracionnan concreto pa loke ta trata e parti di opleiding y training como tambe pa e parti di comparti experticio y conocemento cu otro, pa esaki por tuma luga mas frecuentemente.
Segun e minister, loke ta hopi importante tambe ta, cu ta bay traha mas y mas den cooperacion cu otro ora ta trata e topico aki, caminda ambos organisacion kier eleva sigurdad pa victimanan di violencia pero na mes momento tambe percura pa e parti di “accountability” pa e malechornan ta uno mas grandi.
Hopi biaha ora ta trata e topiconan aki, e parti di financiamento tambe ta uno importante y den cuadro di esaki a concorda cu otro, pa haci e peticionnan pa fondonan internacional hunto. E motibo pa cu esaki ta cu pa e tipo di peticionnan aki wordo honra, e ta exigi un cierto nivel di experiticio.
Por conclui cu Boneiro ta bay traha mas di serca cu otro, pa hunto combati violencia domestico, violencia relacional pero tambe percura pa tin mas miho atencion pa victimanan di abuso di violencia y abuso en general.


text: KRALENDIJK – Ayera tardi pia di un trailer ku ta karga kònteiner a sak den tera. Esaki a sosodé dilanti di Stadion di Playa, kaminda e kompania Don Andres ta stashoná gran parti di kònteinernan. Gerente di e kompania a konta ku e problema di awe ta relashoná ku 2 situashon. 1, no por pone kònteiner pega ku waf i di 2, na ofisina tampoko no por hiba kònteiner mas. Esaki ta pa motibu di un asera resientemente konstruí dilanti di ofisina di Don Andres, i e ta stroba salida di e trèker i e treiler ku kònteiner. Pa e motibu aki ta pone nan dilanti di Stadion, sinembargo e sitio no ta adekuá. Loke a sosodé awe ta duna un bista kla. Nos a splika na diferente momentu, sinembargo no ta duna atenshon, gerente di Don Andres a menshoná na e sitio di e insidente. Momentu ku un reportero di radio Live 99.9 FM a presentá na e sitio, tabatin presensia di inspektor di gobièrnu pa tuma nota di e situashon. Trahadónan di Don Andres a kuminsá hasi tur esfuerso, lagando otro tarea un banda, pa purba saka e pia di e treiler for di den tera, loke no a bai fásil.


text:
Willemstad,– Promé minister Gilmar Pisas a splika ayera ora wak situashon finansiero di pais Kòrsou, nos tin problema basta serio e esaki ta debí na Covid 19.
E ta bisa ku si analisá e medidanan, nos no a stòp aktividatnan farandulero siendo ku si wak ku awe tin 84 persona kontagiá, dado momentu mester a tuma medidanan mas severo mesora, pero a tuma komo desishon pa bai kontrolá e tipo di aktividatnan aki mas severo.
E ta bisa tambe ku un di e klusternan di kontagio probablemente ta bin for di e gremio di farándula.
“Si resultá ku apesar di e kontròl ku ta bini tòg no ta wanta e kontagio, anto e ora ei lo mester bai over na medidanan mas severo”, asina señor Pisas a bisa.
Promé minister a bisa ku ta bai atendé primeramente ku aktividatnan di farándula, paso akinan tin mas aglomerashon i a analisá mas o ménos 10 di e lugánan aki ku ta bai haña e kontròl nesesario. E ta bisa ku pa loke ta deporte esaki ainda no ta nesesario paso tin espasio sufisiente.


text:
Willemstad – Djaweps 31 di mart tabata otro dia di InterTraffic aya na RAI Amsterdam. Aki Minister Cooper a pone atenshon riba entre otro markamentu di kaminda. Manera ta konosí, konstántemente aki na Kòrsou nos tin problema ku visibilidat di nos indikashonnan riba kamindanan. Ta p’esei Minister Cooper ke un sistema nobo pa pinta òf marka nos kareteranan na un manera muchu mas mihó i modèrno, i prinsipalmente ku ta dura muchu mas.
A tuma informashon tambe kon por detektá efektivamente sierto violashonnan di regla di tráfiko, manera entre otro di spit haltu den tráfiko i kore den outo mientras ta papiando na mesun momento ku telefòn na man.
Tambe a haña demostrahon di bòrchinan ku entre otro por wòrdu huzá pa duna informashon den tráfiko òf tambe pa hasi propaganda.


text: ORANJESTAD – Dialuna atardi Minister di Finansa, Asuntonan Economico y Cultura tabata na Club di Asociacion di Chines pa asina por a presencia e yegada di e promer container cu cuminda pa yuda comunidad den necesidad. Na momento cu COVID19 a haci su presencia na Aruba, e comerciantenan Chines a bin hunto pa asina colecta fondo pa por busca 2 container cu cuminda for di Hulanda pa asina por laga reparti esaki entre esnan den necesidad. Fundacion pa Nos Comunidad hunto cu otro organisacionnan caricativo lo bay distribui e paketenan di cuminda. Minister Xiomara Maduro ta gradici Asociacion di Chines pa e bunita gesto aki.


text:
Un driveway no ta solamente un luga pa para nos auto, pero e ta e “vocal point” di nos cas. E ta ocupa un parti prominente den e posicion di nos propiedad, ya cu e ta e prome cos, cu hende ta wak, ora nan yega nos cas.
Un bunita driveway y cura ta sigura cu dilanti di nos cas ta mustra bunita y ta laga nos cas “stand out” di e otro casnan rond di nos. No ta importante cu e espacio ta grandi of chikito, importante ta, con bo ta diseña y wanta esaki limpi y nechi.
Un manera hopi bunita y moderno, cu ta hopi uza ultimamente, ta e uzo di pavers. ATCO Concrete Products tin un seleccion grandi di diferente color y forma. Uzo di pavers den bo driveway ta uno hopi versatil! Bo por crea un look tradicional of uno moderno cu nan linea nobo di City Line. Den edicion di FOCUS november por haya mas tips di Tarita Riley. Buske awe mes mirando cu e siguiente revista ta cla pa subi mercado!


text:
E declaracion ta bisa lo siguiente:
Ministerio di Husticia den nomber di Gobierno di Aruba a haya necesario pa adresa noticianan falso cu ta circulando riba social media, cu ta bisa den esencia cu na aeropuerto Reina Beatriz recientemente lo a pone beslag riba un cargamento di oro di 932 kilo, den un avioneta procedente di Venezuela.
Lo a detene tambe e piloto y personanan den e avion y cu nan ta wardando extradicion.
Den e noticianan aki ademas ta alega cu lo tin alto funcionarionan di Gobierno como sospechoso den e supuesto caso y cu lo a prohibi autoridadnan di papia riba e tema y cu Gobierno di Aruba lo tin algo di sconde referente e supuesto caso aki.
Gobierno di Aruba ta desmenti e noticianan aki, nan no ta basa riba berdad, no tin beslag riba un supuesto cargamento di oro di 932 kilo di un avioneta procedente di Venezuela, no tin detencion ni un proceso di extradicion andando.
No a prohibi ningun autoridad papia riba e tema.
“Nos ta biba den un pais democratico cu institutonan independiente manera Ministerio Publico y ningun momento e prohibi ningun autoridad di papia riba e tema”, e mandatario a sigui enfatiza.
El a bisa tambe cu OM tambe a emiti un declaracion desmintiendo e noticia.
“Den e noticianan ta alega tambe cu e noticianan aki ta bin for di fuentenan federal di Merca”. “Sinembargo, instancianan di Aruba a check y autoridadnan Mericano no tin informacion riba e supuesto caso cual ta logico, pasobra e no a sosode”, segun Bikker kende a sigui bisa cu Gobierno kier haci un apelacion pa medionan di prensa check prome si e noticianan ta cuadra cu berdad y duna Gobierno y Ministerio Publico e oportunidad pa duna nan banda di medaya prome cu bay emiti noticianan tendencioso asina y den e proceso purba atacha e bon nomber di Aruba y su institutonan.


text:
Diasabra banda di 2or a drenta informacion cu tin hende a bula den Lagun den e area di Irenestraat. Tabata un homber Mexicano cu lo tabata cu su amigo. Su amigo a pushe y lage cay den e Lagun . Testigonan ta bisa cu nan tabata bahando pa e Lagun y dado momento su amigo a pushe y lage cay den e Lagun.
E amigo tambe a cay pero a logra sali y a laga su otro amigo atras den e Lagoen.
Polis a presenta na e sitio pa asina yuda saca esun den e Lagun cu awa sushi pero e homber no tabata kier yudansa. Polis a pone man duro y a sake for di e Lagoen. E persona tabata mustra bou influencia di diferente substancia.
E no por a papia bon y tabata bira un poco agresivo . A ser pidi dogchatcher pa asina transporte pa warda. Eynan e lo sosega te ora e bin bek na tino.


text:
Di e momento cu coronavirus a sali den noticia e team di Hygiëne y Infectiepreventie di Dr. Horacio E. Oduber Hospital di biaha a traha riba un protocol, a organisa training y tambe simulacro riba e departamentonan concerni. E team di Hygiëne y Infectiepreventie ta consisti di un arts-microbioloog, un internist-infectioloog y tres expert riba tereno di Infectiepreventie, Pa loke ta material a traha un lista kico mester y a zorg pa tine na Hospital pa nos ta prepara si encaso ta necesario. Y no por keda sin menciona e cambernan di isolacion cu Hospital tin pa asina contene cualkier malesa contagioso. Alabes a hasi un plan pa pa loke ta ocupación di cama nan pa asina tin suficiente disponibilidad si encaso un pashent (sospecha) cu coronavirus yega Hospital.
Como specialistanan den prevencion di infeccion nan ta sinta hunto diariamente na unda ta sigui di cerca tur e desaroyo rond di e coronavirus. E coronavirus ta un virus nobo y pues a actualisa e protocol, basa riba recomendacion internacional, si en caso cu un of mas pashent presenta y mester wordo admiti cu sintoma nan di coronavirus. E personal di Hospital ya caba tin experiencia y ta capacita pa trata pashent nan cu malesa contagioso. Sinembargo e personal di Hospital a haya training pa e protocol nobo y ta cla pa aplica esaki pa asina proteha nan mes y demas pashent. Hospital di Aruba tin un plan pa actua en caso cu e coronavirus presenta na Hospital pa asina contene esaki dibiaha y evita transmission.
E sintomanan di coronavirus ta hopi similar cu e otro enfermedadnan respiratorio cu ta contagioso. Esakinan ta keintura, tosamento y falta di rosea. Ta importante pa si encaso un persona ta experienciando e sintomanan aki por tin e posibilidad di ta contagia cu e virus. Si esaki ta e caso mester tuma contacto cu via telefon cu bo dokter di cas pa atende bo y tuma e precaucion necesario.


text:
Roberto Avalo hunto cu un grupo di cuater estilista a keda selecciona den e proyecto K Embassador di KERASTASE ARUBA. Esaki tabata e prome fase di e proyecto, cual tabata pa ricibi educacion pa por bira un embahador di e linea. Despues di esaki Roberto a keda escogi pa biaha pa Barcelona door di su conocimento profesional y dominio di idioma. Hunto cu ne a biaha un estilista mas pa e KCONSERVAROTY TOUR BARCELONA 2019. Durante 3 dia nan a wordo envolvi den e tendencianan nobo Europeo, trahando directamente cu L’OREAL INSTITUDE DI BARCELONA y asina a certifica nan como e embahadornan di e linea renombra aki. E proyecto aki ta atrabes di Manrique Capriles Aruba y KERASTASE.
E prome dia di actividad nan a bay den un gira inspirativo rond Barcelona, unda nan a bishita diferente lugar manera; Sagrada Familia, museo- y diseñadornan di moda famoso na Barcelona manera Anna Cortina. Nan a bishita Pobla Nou, cu significa pueblo nobo na Catalan, cu ta nan districto di arte. Nan a cera conoci tambe cu diferente salon di beyesa renombra na Barcelona, entre nan; Compte Peluquería y Cebado, cu ta salonnan di categoria y di alta clase cu mas di 60 aña di existencia. Considerando esaki e miho experiencia door cu nan como artista tin e capacidad di wak beyesa unda kisas no tin.
Pa Roberto e experiencia di por a comparti un cultura nobo, a representa un capitulo nobo den su bida, pasobra el a compronde cu nan profesion no tin barera. Roberto ta bisa cu” Como estilista mi mester open my mind, pasobra asina so bo por kies di tur caminda e miho pa bo ofrece bo cliente, e miho parti di cada experience”. Awor Roberto conhuntamente cu The Salon ta cla pa asumi e reto y e responsabilidad di carga e nomber di un linea asina importante manera KERASTASE. Esaki ta un aña cu ta representando fielmente cu e soñonan si ta bira realidad, y Roberto ta declara cu tin hopi mas na caminda.


text:
Hopi hende ta pensa cu cultura ta evenementonan rond di por ehempel Dera Gay, Carnaval y 18 di Maart. Pero cultura ta hopi mas, e ta e forma di biba di hende, cada expresion humano. Esaki ta importante pa sa, pasobra e ta yuda nos realisa cu ya caba nos tin hopi cultura presente na San Nicolas. Tin musica, artesania, cuminda, religion, museo y monumento. Na Aruba nos tin e tendencia di no gosa suficiente di tur bendicionnan cu nos tin, incluso nos cultura. Nos tin cu reconoce, aprecia y celebra tur forma di cultura cu nos tin.
Dimes tin hopi espacio pa amplia actividadnan cultural pariba di brug. Den mi opinion mas actividad cultural, lo trece mas hende hunto, trece mas union y ta trece oportunidad pa comercio crece. Ademas, mas actividad positivo y crecemento economico lo eventualmente resulta den mas siguridad den e barionan.
Dia 4 di april 2022 mi a presenta un mocion pa Gobierno (sigui) inverti den San Nicolas como
“Cultural Heritage City”. E idea tras di e mocion aki ta pa Gobierno inventarisa cua actividadnan cultural por wordo organisa pariba di brug (tambe) y yuda promove actividadnan di organisacionnan no gubernamental.
Coleganan Ricky Hoek, Darlaine Guedez-Erasmus y ami mes a reuni riba e topico aki cu representantenan di Departamento di Cultura y di Enseñansa. Mirando cu e desaroyo aki lo rekiri esfuersonan riba tereno di cultura, infrastructura, social y turismo. Ta esencial pa existi un bon colaboracion entre diferente Ministerio. Nos a palabra cu como Parlamentario nos lo pidi Gobierno atencion pa esaki. Departamento di Cultura lo presenta un concepto con pa desaroya cultura pariba di brug.
Mi ta gradici sr. Siegfried Dumfries, sra. Angeline Maduro, sra. Lisette Maduro y sr. Jose Miguel Donata pa un reunion fructifero y tambe nos Minister di Cultura sra. Xiomara Maduro pa tuma accion mesora pa cu e mocion presenta.


text:
Javier Boezem heeft speciaal voor stichting Ban Ban Boneiru Bèk een lied geschreven. Het lied wordt gezongen door de Bonairiaanse muziekgroep Tutti Frutti.
Luister en kijk naar onderstaande videoclip Ban Boneiru Bèk en zing mee met de tekst.
Mi ta orguyoso ku m’a nase na Boneiru.
I tur hende sa ku t’aki mi lombrishi ta derá.
Kada tantu ten mi tin ku pasa dal un keiru.
Pa mi bishitá mi pida baranka tan stimá.
Refran:
Ban Boneiru Bèk, Ban Boneiru Bèk,
Ban Boneiru Bèk, Ban kas bèk.
Ban Boneiru Bèk, Ban Boneiru Bèk,
Ban Boneiru Bèk, Ban kas bèk.
No tin niun lugá ku ta mihó ku nos Boneiru.
Hasi tur esfuerso pa dun’é bo amor.
Aki mi ta hasi un yamada na mi amigunan.
Nos dushi Boneiru tin mester di boso awor.
Refran:
Nos tur ban demostrá amor pa nos Boneiru.
Tur hende uni huntu, duna nos pais un man.
E pida baranka akí mester di bo ayudo.
No lag’é na kaya, kòrda semper riba mayan.
Refran:
Mi dushi Boneiru, niun kaminda no por igual’é.
Mi ta sinti falta di famia i mi amigunan.
No ta pasa un dia ku mi n’ta pensa riba dje.
Mi dushi Boneiru, semper den mi pensamentu.
Refran: (2x)


text:
Kralendijk- Gezaghèber Edison Rijna, den un video ku a manda via vários kanal, ta hasi un apleashon riba pueblo pa no bai Rincon pa dia di Rincon.
Rijna a splika ku por selebrá e dia si den seno familiar, tumando na kuenta e reglanan ku ta konta pa nivel di riesgo 4. Hende por bai di bishita na otro hende su kas, pero Rijna a rekordá ku na tur no mester ta ku mas ku 10 persona na e kas konserní.
Tambe Rijna a rekordá ku no tin mag di tin fiesta òf evento. Rijna a hasi un apleashon spesífiko pa hende ku no ta biba òf traha na Rincon, pa no bai Rincon djabièrnè.
Virtual
Rijna a bisa tambe ku lo no tin aktividat físiko na Rincon pero solamente virtual. Tambe Rijna a enfatisá ku si lo mester resulta ku tin aglomerashon tòg, polis lo aktua mesora.
But
Rijna a menshoná tambe ku e but pa violashon di regla riba e dia aki ta subi na e máksimo di 280 dòler, ademas esaki ta konta tambe pa violensia kontra polis i tambe pa insulto kontra di polis. E promé mandatario a hasi tambe un apelashon spesífiko di komportá nan mes bon i tene nan mes na regla.
“Mi tambe ta lamentá ku e aña ai un biaha mas nos no por selebrá Dia di Rincon manera kustumber, pero mi tin ku sali na defensa di salú di tur siudadano”, asina Rijna a bisa.
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
ORANJESTAD, Aruba - 20 di juli 2016: Durante di vacacion escolar diferente seleccionnan di baseball y/of softbol di Little League ta sali pa exterior unda nan lo representa Aruba den un torneo internacional cu mas pais den nos region participando. Diadomingo ultimo, e seleccion femenino di Little League Softbol a sali pa e ciudad di Rincon, Puerto Rico unda nan lo participa den e torneo Latino Americano. Nos seleccion di softbol femenino lo bataya contra e miho paisnan pa e titulo maximo.
ORANJESTAD, Aruba - 20 di juli, 2016: E weekend pasa nos hermana isla di Corsou tawata anfitrion di un competencia internacional masha conoci y exitoso den e deporte di atletismo. E di 24 edicion di e Trupial Auto City Classic ta un hecho unda nos delegacion di Aruba tambe a forma parti di esaki. E evento tawata un combinacion di competencia y alabes un campo di entrenamento. E atletanan cu a wordo selecta pa e federacion di atletismo Arubano ta participa na e campo di entrenamento lo ta Justice Dreischor, Lixandra Geerman, Zyon Geerman, Daymiron Cornes y Dhyronne Reed.
ORANJESTAD, Aruba – 15 di juli, 2016: Den e dianan benidero, Aruba lo ta pais anfitrion di un evento deportivo grandi cu 14 pais invita. E torneo Sur Americano Hubenil 2016 den e deporte di bowling ta priminti di bira uno di nivel halto unda e miho atletanan hubenil di bowling di henter e continente Sur Americano lo participa.
Landamento sincronisa lo competi den e ConfederaciĆ³n Centroamericana y del Caribe de NataciĆ³n na Panama
ORANJESTAD, Aruba – 20 di juli, 2016: Recientemente un delegacion den e deporte di landamento sincronisa di Arubaanse Zwembond a sali pa e pais di Panama unda den e dianan benidero nan lo competi den e campeonato organisa pa Confederacion Centroamericana y del Caribe de Natacion, CCCAN. E competencia lo tuma luga den e ciudad capital esta Panama City e dianan 7 pa 10 di juli y lo conta cu e miho atletanan den e region Centro Americano y Caribe. Te cu awor aki e paisnan cu lo competi den e CCCAN ta Panama, Costa Rica, Curacao, El Salvador, Venezuela Guatemala, y Aruba.
ORANJESTAD, Aruba – 15 di juli, 2016: Recientemente e multi-atleta den e deporte di boxeo como tambe MMA, Evan Nedd a biaha pa Venezuela unda e la busca su clasificacion den boxeo pa e Weganan Olimpico di Rio de Janeiro. Algun dia pasa e federacion di boxeo, Arubox a ricibi e grato noticia di AIBA cu e boxdo Evan Nedd a wordo acepta pa bringa e clasificacion Olimpico.


text:
Pronóstiko di tempu pa Kòrsou i bisindario bálido te djaluna mainta 6:00 o.l., 6 di aprel 2020.
Pronóstiko
Pronóstiko di tempu pa Kòrsou i bisindario bálido te djaluna mainta 6:00 o.l., 6 di aprel 2020.
Kompilá: djadumingu 5 di aprel 2020, 05:00 o.l. (09:00 UTC).
Tempu: Parsialmente te hopi nublá i generalmente seku.
Temperatura máksimo lo alkansá 31ºC i temperatura mínimo 25ºC.
Solo ta sali 06:29 i ta baha 18:47 o.l.
Bientu: Generalmente ost i moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando basta fuerte; forsa 5 (31 te 39 km/ora, 17 te 21 nudo).
Situashon general: Durante di próksimo 24 ora, un oumento temporal di humedat den nos region por resultá den un áwaseru lokal, prinsipalmente den oranan di mardugá i mañan mainta.
Kondishon di laman: Por lo general trankil ku altura di olanan entre 0.5 i 1.5 meter (2 pa 5 pia). Den transkurso di awe resake for di nort nortost lo alkansá nos kosta nort i ost ku olanan te ku 2 meter (7 pia).
Fenómeno spesial: Ningun.
Perspektiva te djamars mainta: Por lo general parsialmente nublá i seku.
Meteorólogo: Rombley.


text:
Na caminda pa eleccion 2021 juni awo, Camara di Comercio y Industria di Aruba (KvK) conhuntamente cu Universidad di Aruba lo organisa dos debate electoral caminda e lidernan di e diferente partidonan politico di Aruba ta invita pa debati riba varios topico relevante pa e maneho gubernamental di Aruba pa e proximo gobernacion y añanan benidero.
E meta ta pa a base di un plataforma obhetivo brinda pueblo di Aruba e oportunidad pa por sigui di cerca e debatenan unda topiconan critico ta wordo debati. Mediante e debate e lidernan politico cu ta participa na eleccion 2021 por trece nan propuestanan y solucionnan encuanto e diferente retonan y oportunidadnan cu tin pa Aruba.
E fecha di e debatenan lo ta 3 di juni 2021 y 17 di juni 2021. Lo tene dos debate pa asina brinda e oportunidad pa debati riba mas topico y asina crea e oportunidad pa e participantenan di e debate elabora riba tur e topiconan.
E debatenan lo ser transmiti en bibo via Tele-Aruba y via “live-stream” tambe. Lo tin un moderador cu lo dirigi e debatenan. E topiconan ta basa riba asuntonan importante pa pueblo di Aruba en general cu merece e debido atencion.
Nos por menciona topiconan cu ta regarda economia, finansas publico, labor, salubridad, turismo, asuntonan social, enseñansa y justicia.
E televidentenan y siguidornan via “live-stream” por dirigi pregunta digital, via SMS of telefonicamente na un panel independiente, di cual e moderador lo haya e preguntanan adicional lo wordo haci na e politiconan via internet. Mas informacion encuanto e organisacion di e debate, horario y detayes relevante lo wordo suministra den transcurso di e proximo simannan.
Pa cualkier otro informacion y/of pregunta por tuma contacto cu KvK via 582-1566 ext. 27/30/35/42 of via e-mail: businessinfo@arubachamber.com


text:
Fundashon pa Konsumidó ta hasi komparashon di preis na diferente establesimentu pa asina publiká esaki. E meta prinsipal ta pa informá e konsumidó unda tin e mihó surtido di produkto i tambe e mihó preis pa asina e konsumidó por hasi un eskoho responsabel na momento di hasi su kompra. Na e okashon aki e komparashon di preis ta di produktonan alimentisio.
Un kantidat di 21 establesimentu a keda bishitá entre dia 8 di òktober te ku 15 di òktober 2022 kaminda a kompará 136produkto. E establesimentunan kaminda e komparashon di preis a tuma lugá ta: supermarket 2000, Arco Iris, Van den Tweel ,Arti’s , Best Buy, Bon Bini supermarket, Boulevard Market Place, Centrum Mahaai i Piscadera, Carrefour, Esperamos supermarket, Dande, Mangusa Rio Canario i Hypermarket, Vreugdenhil, Minimarket LZF, Luna Park, New Plaza/ De Ruyterkade, LI’S, Queens, i Tropicana .
E diferente kategorianan di produkto alimentisio ta kos pa hunta den pan, bonchi di bleki, bonchi den paki, maishi di bleki/glas, sòpi di bleki/paki, spaguèti i makaroni, aros, ariña di funchi, ariña di pan, zeta, manteka, tomati pasta, suku, te, kòfi, cornflakes, djus di fruta, lechi di paki, lechi di bleki, lechi di puiru, stropi, limonada, pasta di djente, habon di baña, toaya sanitario, habon di laba tayó, desinfektante, kloròks i papel di w.c. Esakinan ta produktonan esensial den nos bida diario.
Fundashon pa Konsumidó ta kompartí un tòp 3 di e establesimentunan ku tin mas tantu di e 136 produktonan ku nos a selektá. Bo por bisa ku e 3 supermerkadonan aki ta mihó surti den e kategoria di produktonan ku nos a menshoná.
E tòp 3 di e supermerkado mihó surti ta:
Magusa hypermarket na promé lugá ku 116 produkto. Centrum Mahaaina di dos lugá ku 111 produkto i Mangusa Rio na di tres lugá ku 108 produkto.
Na e okashon aki nos no a saka un tòp tres di e establesimentu ku e mihó preis òf mas barata mirando ku mayoria supermerkado ta mantené kasi mesun preis i e supermerkadonan ku tin mas tantu produkto mas barata no ta ku un diferensia signifikativo pa bo por hasi komparashon i indiká ku e ta mas barata.
Loke si nos a hasi ta duna un indikashon di e diferensia di preis den e diferente kategorianan ku mas a resaltá.
Kategoria di kos pa hunta den pan
Centrum Mahaai tin mayoria na e mihó preis, i ku diferensia di fl. 0.50 te ku fl.2.39.
Por ehèmpel pindakaas Teddie smooth 18 oz fl. 7.54 i na Ruyterkade fl.8.99 un diferensia di fl.1.45
Kategoria di Aros
Mayoria supermarket ta mantené mesun preis. Den e kaso aki Arco Iris Supermarket si ta mantené su preis di aros mas abou ku un diferensia di fl. 0.01 te ku 1.76.
Por ehèmpel Blue Ribbon blanku di 5 lb na Arco Iris fl.6.38 na Arti’s fl.8.14 un diferensia di fl. 1.76.
Diferensia di preis grandi den kategoria di papel di w.c.
Na Luna Park bo ta paga fl. 12.99 pa un pakete ku 12 papel di wc marka Swave i na Minimarket LFZ bo ta paga fl. 17.25, un diferensia di fl. 4.26
Nos ta invitá bo pa check nos nos wèpsait www.fundashonpakonsumido.org kaminda bo por tuma notá di e anotashon di preis di un forma amplio òf tuma kontakto ku nos pa e lista di preisnan na number di telefòn 462-6666 òf e-mail info@fundashonpakonsumido.org. Asina bo mes por hasi bo komparashon, traha bo lista di kompra delantá i skohe unda ta kumbiní abo pa hasi bo kompra.
Pa e komparashon di preis aki no a tene kuenta ku kalidat ni tampoko e pais di kaminda e produkto ta keda importá.


text:
Informashon
Dikon e desayuno ta importante pa e muchanan?
Un bon desayuno ta importante pa tur hende, sigur pa muchanan ku ta bai skol. Den un investigashon na Hulanda (Gorissen e.a.1999) maestronan a siñalá hamber i falta di konsentrashon serka muchanan ku no a desayuná. Esaki por tin konsekuensianan pa e prestashon na skol.
Ademas e tentashon ta grandi pa mas lat durante dia kome loke tin numa e momentu ei. Hopi bia esakinan ta pasaboka ku ta kontené relativamente hopi vèt i energia pero tiki vitamina i mineral. E estudio ta mustra ku muchanan di skol ku no tuma desayuno mayoria bia tambe tin mas probabilidat di tin sobrepeso kompará ku muchanan ku si ta desayuná. Ademas kome muchu pasaboka tambe ta malu pa e djentenan. P’esei nunka no ta rekomendabel pa no tuma desayuno.
Desayuno ta un bon start di dia
Desayuno ta duna bo yu energia atrobe despues di anochi. Desayuno ta start e sistema di digestion. Ademas esaki ta kita e gana di bai snup òf di kome kuki mas lat den kurso di mainta. Lùnch ta duna bo yu pèp pa siña i hunga hinter traimèrdia.
Desayuno ta importante
Desayuná bon ta importante pa tur hende, pero prinsipalmente pa mucha ku ta bai skol. Maestronan ta señalá hambresa i mal konsentrashon serka mucha ku no a desayuná. Esaki tin su konsekuensianan pa e prestashon na skol. Ademas e tentashon ta grandi pa na un momentu mas lat kome numa loke tin pa kome. Hopi biaha esakinan ta kos di pasaboka ku tin relativamente hopi vèt i energia, pero tiki vitamina i mineral. Mucha di skol ku no ta desayuná, hopi biaha tambe ta mas pisá den komparashon ku mucha ku si ta desayuná, investigashon ta saka afó. Komementu di hopi pasaboka ta ademas malu tambe pa djente. Pa e motibunan akí desayuno ta asina importante.


text:
Kralendijk- Ministerio Públiko di islanan BES (OM BES) a risibí alrededor di 300 prosès-verbal (p-v) di KPCN, Marechaussee i di Toezicht & Handhaving relashoná ku inkumplimentu di e ordenansa di emergensia / dekreto di gezaghèber di e medidanan di covid.
Mayoría di e prosès-verbal nan aki a keda repartí pa violashon di toke de keda (171 à $ 150,- but), probishon di alkohòl (30 à $ 150,- but), prohibishon di aglomerashon (76 à $ 150,- but) i kombinashon di e infrakshonnan aki (à $ 250,- but).
Kolaboradornan di OM BES ta trahando duru pa prosesa e but nan i pa tuma kontakto ku e personanan ku a kibra ku regla.
E promé but di $ 150,- a wòrdu pagá (wak potrèt). E persona en kestion kier a biaha pa Hulanda, pero no kier a hañé ku sorpresa na frontera.
Deurwaarder
For di 1 di aprel te ku awe e deurwaarder a entrega 87 karta di but na kas (mas o menos 30%). For di otro siman por paga e deurwaarder mesora ku karchi por medio di un aparato mobil di swaip ora pasa trese e karta di but na kas.
Ministerio Públiko ta enfatisá na un i tur pa kumpli ku e medidanan di covid. Inkumplimentu ta nifiká chèns pa hopi mas kontagio.
E peso riba e bida sosial ta hopi pisá. Pero mas pisá lo bira e konsekuensianan grandi pa horeka, salubridat, klase medio i mantenshon di lei.


text:
Oranjestad-Algun siman pasa mi a publica un articulo na unda cronologicamente mi a mustra con structuralmente tanto Minister Schwengle como Frensel Giel tabata gaña y manipula cu cifranan encuanto renobacion di e salanan di operacion na hospital. Na Ingles tin un dicho cu den mi concepto ta describi exactamente e actitud mediocre y infantil di entre otro e director di AIB Frensel Giel: “when the shit hits the fan, some guys run and some guys stay”.
Den curso di e siman cu a pasa, mi a wordo acerca door di TOPA cu e informacion cu den un reunion cu APFA, sr. Frensel Giel, cu tambe tabata presente, lo a duna nan dos documento cu tin di haber cu e proyecto di ehecucion di un hospital nobo durante e periodo cu ami tabata encarga cu Salubridad. Sr. Giel lo a conseha Topa pa puntra mi persona pa reacciona y alabes Giel lo a bisa nan cu e lo no reacciona riba mi acusacionnan pasobra e tin un “geheimhoudingsplicht”. Esaki na Papiamento crioyo nos ta yama” tira piedra sconde man”, pasobra Giel di un banda ta declara di no lo reacciona riba mi acusacionnan y cu e tin “geheimhoudingsplicht”, pero di otro banda SÍ e ta haya corecto pa “divulga” documentonan cu den su concepto ta comprometedor pa mi persona.
Ta hopi remarcabel cu Giel ta purba di hustifica nan accionnan, cu ami ta cualifica como CORUPCION, door di bisa cu tin un rapport di 2002 di sr. Jossy Lacle. E rapport cu sr. Giel ta referi na dje, ta un investigacion cu sr. Jossy Lacle a haci encuanto realisacion di un hospital nobo na Aruba. Den pasado caba mi a yega di papia riba e documento aki, cu by the way, mi mes a institui. Y e tempo ey caba mi a bisa cu mi lo pone esaki un banda pasobra e comision den mi concepto tabata completamente “biased”, y cu na cierto momento tabata compara “appel cu peer” y mi a laga traha un contra-rapport cu a subraya mi pensamentonan.
Loke ta mas remarcabel ainda, ta e hecho cu despues di 5 aña (esta na 2007) Giel ta traha un notitie riba construccion di un hospital nobo. Den e conseho aki Giel ta expone enfaticamente cu un hospital nobo mester wordo construi na un otro sitio, pasobra e sitio actual di Horacio Oduber Hospital no lo tabata adecuado. Y bin cu un “cheap-shot” awor cu tin un rapport di 2002 cu ta bisa otro, ta pone mi bira mas sigur cu tin corupcion na gran escala den e projecto di HOH.
E actitud aki di “yo no fui” di Giel, no ta nada nobo. Nos conoce su actitud den e proyecto di dump, na unda AIB/FDA tabata full na altura for di cuminzamento di henter e procedura al respecto, pero ora cu gobierno a cambia, diripiente ta bira nan cara den otro direccion. Siendo cu ta nan a aproba y financia e proyecto. Si tin corupcion den e proyecto aki, ta e hendenan den AIB/FDA lo ta hinca aden.
Ta p’esey mi ta spera cu bin un “feitenonderzoek” riba e proyecto aki pa mira cu si Giel ta bay papia of no. Ya cu ela papia di cosnan cu segun e mi lo mester splica cu e no por splica pa motibo di su “geheimhoudingsplicht”, mi ta autorise cu e mag di papia tur cos cu a socede tempo cu ami tabata minister cu a haci e proyecto di Imsan y Dump. Ya cu Giel tabata tin e hombresa di bisa Topa cu mi mester responde riba e rapport di 2002, mi ta spera cu e no “chicken-out” awor!! “Be a man, not a cacarouche”!!
Alabes Giel a bisa Topa cu Bussman no a wordo considera pasobra nan tabata laat cu nan datonan technico. Pero no ta mesun Giel aki, a nenga CATEGORICAMENTE cu NO tin un otro oferta?? Laat? Ma no ta na mei 2014 caba Bussman a duna un presentacion na Miami na unda TUR stakeholder tabata presente? Di basta dia caba mi tin e presentacion di Bussman den mi poder y pa desbarata y desenmascara Giel, mi lo facilita prensa cq pueblo copia di esaki. Den e presentacion Bussmann detayadamente a splica kiko lo por ser haci y cuanto tempo y cuanto placa e lo sali. Nan a duna 7 opcion y segun mi informacion opcion 6 tabata esun mihor pa Aruba. Mi tin e presentacion di Bermello di januari 2015 tambe cu hopi menos detaye cu esun di Bussman. Pues otro prueba cu cueste loke cueste Arrellano mester haya e trabow.
Den su presentacion di diabierna dia 20 di maart 2015, Bermello a presenta su oferta mas detaya y eyden e prijs NO tabata 15 miyon dolar manera presenta na januari 2015. NO, esaki tabata un paar di miyon mas. Dicon Giel no a bisa Topa esey?? Aki si su “geheimhoudingsplicht” ta conta, pero pa e rapport di 2002 y e rapport di Bussman, si esey no ta conta.
Remarcabel ta tambe cu den medionan di comunicacion Schwengle tambe ta haci mencion di e reunion cu tabata tin di e stakeholdernan, y ta bisa cu e proyecto di OK pa HOH lo bay costa mas o menos 10 miyon dolar, siendo cu e sa cu e prijs cu a ser duna ta hopi mas cu esey. Dicon un biaha mas ta gaña??
Awor cu Giel ta bisa cu e no ta reacciona riba mi acusacionnan serio riba e corupcionnan cu a y ta tumando lugar den e proyecto di HOH, pero sí ta bisa casi tur cos den un reunion cu Topa, e no por bay sconde mas manera un cobarde tras di su supuesto “geheimhoudingsplicht”.
P’esey mi ta reta tanto Schwengle como Giel pa un debate publico na un radiostation local y tv pa mi trece tur documentonan cu mi tin, pa mustra pueblo cu ta un set di manipuladornan tin meti den e proyecto di HOH.
Pueblo tin derecho di sa tur e berdad pasobra na final di dia ta nos pueblo mester bay paga pa un proyecto pata pata di corupcion.


text:
Politics
Home Politics
PROME MINISTER A ATENDE PRESENTACION IMPORTANTE TOCANTE INTEGRIDAD Y E EFECTONAN NEGATIVO DI CORUPCION
Diabierna 8 di februari na Banco Central, Prome Minister Evelyn Wever-Croes a atende un presentacion di sr. Maarten de Jong. Esaki tawata un encuentro...
Prome Minister Evelyn Wever-Croes: EHERCICIONAN MILITAR CONMERORATIVO TUMANDO LUGA NA VENEZUELA ENTANTE...
Gobierno di Aruba a wordo notifica cu Venezuela ta bay tin ehercicionan militar entrante awe 10 di februari te dia 15 di februari. E...
Prome Minister Evelyn Wever-Croes: ARUBA TA CONTA CU 5 HUES NOBO
Diabierna atardi, Prome Minister Evelyn Wever-Croes y Minister di Husticia Andin Bikker, tawata presente na e instalacion di 5 Hues nobo pa Aruba. E...
Parlamentario Sue Ann Ras (MEP): “Tur mucha merece di haya enseñansa cu sentido y...
Recientemente Minister di Enseñansa a vocifera cu pa e aña escolar nobo 2019-2020 Papiamento oficialmente ta bira idioma di instruccion den scol preparatorio y...
Awe 9 di februari MEP ta conmemora su 48 aña di existencia: “MEP ta...
abata riba dia 9 di februari 1971 cu nos lider inmortal Gilberto François (Betico) Croes a funda e prestigioso partido MEP y cual partido...
Un berguensa total pa fraccion di AVP: Marlon Sneek no solamente no sa...
“How stupid can you be”, esaki siguramente ta un frase cu ta aplicabel pa e lider di fraccion di AVP, Marlon Sneek kende den...
Minister Xiomara Ruiz Maduro hunto cu Minister Educacion, Ciencia y Cultura di Hulanda a...
ORANJESTAD – E siman aki Minister Ruiz-Maduro tabata invitado di colega Minister Ingrid van Engelshoven pa un cena hunto cu diferente instancia y artista...
Minister Dangui Oduber: Sport Centrum San Nicolas a haya iluminacion nobo
ORANJESTAD – Minister di Deporte Sr. Dangui Oduber ta contento di por anuncia cu diaranson atardi e sport centrum na San Nicolas a haya...
Minister Ruiz-Maduro ta duna un bista di e cambio real riba: AUMENTO DI ACCIJNS...
ORANJESTAD – Minister di Finansa, Asuntonan Economico y Cultura ta informa riba e aumentonan di accijns y impuesto di importacion y ta duna...
Gobierno ta informa riba e ultimo desaroyonan di Venezuela: E SITUACION DI VENEZUELA DEN...
Prome Minister Evelyn Wever-Croes, na final di siman a duna informacion amplio di e ultimo desaroyonan cu Gobierno di Aruba ta ricibi tocante e...


text:
KRALENDIJK – Un suidadano ta ekspresá tokante e situashon relashoná ku habrimentu di frontera. “A habri frontera i a habri porta mesora pa COVID–19 por drenta Boneiru.
Awó te momentu pa gezaghèber Edison Rijna i e tim di salubridat públiko sali den medionan sosial, pa pidi suidadanonan mantené distansha sosial i entre otro labamentu di man.
Na momentu ku a suavisá e medidanan i habri frontera pa turista, e peliger ta bira mas grandi pa e suidadano di e isla. Mas aun ku resultá ku algun tipo di tèst rápido pa 35% no ta konfiabel segun media riba Internèt. E tèst mas konfiabel ta esun di sanger i esaki tambe tin bia ta bai robes. Tèst ta sali negativo i despues den segundo buèlta ta resultá positivo.
Hendenan den supermarket, tienda òf loke sea ta para muchu pegá riba otro i a haña e impreshon ku tur kos ta safe, kaminda awó e peliger ta mas grandi,” e suidadano a menshoná.
Hospital
“Na hòspital tin un situashon ku mi no ta komprondé kon e direktiva òf direktornan ta funshoná.
Aki e chèns pa kontagiá hende ta mas grandi i mas aun bo trahadónan. Na entrada pues pafó, mester tin un baki ku awa i habon p’abo laba i desinfektá bo man promé ku yega serka e bewakernan i personal tras di bali pa tuma un pas pa por drenta hospital.
Bo ta kana drenta ku man shushi òf kontaminá bai paden bai pega bakteria na e pasnan apesar ku nan ta limpia nan despues. Aki bo a ekspon’é e personal kaba ku bakteria i posibel vírùs. Mas ainda e persona ku ta bini spesialista no a laba su man apesar ku no ta dun’é man, e ta mishi ku porta, bali di sita, bali di spesialista kaminda asistente ta traha i kaminda otro tambe ta bin pone nan man, papel i mas. Pues fo’i entrada mester tin algu pa laba i desinfektá bo man. Mas paden tambe promé ku bo bai e spesialista òf bali, tambe mester tin un kaminda pa laba bo mannan. Tur e despenser nan ku ta kologá na muraya kasi ta bashí, pues or abo bai bo no por desinfektá bo man. Ora ba yega na bo outo òf medio di transporte, bo man ta mishi ku porta, stür, ku tambe por hasi daño. Tin den outo un bòter ku desinfektante por yuda limpia bo man, stür i kaminda bo ta mishi.
Ku e artíkulo aki mi ke kontribuí na hala atenshon di outoridatnan pa asumí nan responsabilidat atrobe i hala atenshon di hospital pa e situashon i hala atenshon di negoshinan pa sigui mantené alerta i pidi distanshamentu fo’i otro i kumpli ku reglanan ku outoridatnan ta eksigí di nos, sinembargo nos tambe di nan,” e suidadano a bisa.


text: KRALENDIJK—Radio Live 99.9 FM a papia ku gezaghèber Edison Rijna, kende ta presidente di konseho insular, relashoná ku e problema ku a surgi durante reunion. Gezaghèber Edison Rijna a konta kiko a sosodé ku a yega asina leu, ku e mester a pidi parlamentario Clark Abraham, kende no a komportá su mes, pa bandoná sala di reunion aya na pasangran. “E reunion tabata bai segun e punto nan di agènda. Tabatin algun punto di agènda pa atendé, i frakshon di partido Demokrat a presentá 11 tema. Tur kos tabata palabra segun e tempu stipulá. Tabatin miembro ku tabata usa e tempu pa kritiká otro kos, no solamente di e miembronan, sinembargo tambe di miembronan di kolegio ehekutivo. Nan tabata reakshoná riba otro kos i no tabata keda riba e kontesta di pregunta entre otro. Mi a pidi ámbos partido menshoná pa nan ta mas konsiso i efektivo riba e pregunta i kontestanan. Sierto momentu e situashon a bai un direkshon kaminda tabatin hisamentu di bos, i segun nos reglamentu di òrdu, komo gezaghèber mi a skòrs e reunion, i pidi e lidernan di frakshon pa bai ku mi persona den kamber di griffier. Aya nos a papia tokante kon e reunion ta bayendo i ku esaki no por sigui manera e ta bai. Solamente 2 lider di frakshon a bai kumi den e kamber apartá for di e sala di reunion. Mi a súplikanan ku mi no ta bai tolerá e asuntu di halsa bos i stroba e reunion pa kontinuá. Despues mi a purba papia ku Clark Abraham pa splik’é ku kos no por kontinuá di e forma aki, i e no a mustra interes pa skucha. A kontinuá ku e reunion, sinembargo Abraham a sigui den e mes un forma inkorekto. Mi a kita palabra for di dje i a pone ku pèrmit di sala di reunion, a pidié pa e bandoná sala. Esei a sosodé. Reunion a sigui sin presensia di Abraham i debí na e kòmbersashonnan no konsiso, no a logra repasá tur punto e anochi, loke mi a spièrta nan na diferente okashon. Puntonan ku no a keda trata no ta kla pa atentonan awor i lo hasi esei na su debido tempu. Pa loke ta trata e situashon di Abraham, e lo por kontinuá ku su presensia na reunion di konseho insular, i ta spera e komport’é, meskos ta e kaso ku tur otro mester duna rèspèt na esnan den sala di reunion, presidente di reunion di konseho insular”, gezaghèber Edison Rijna a bisa.


text:
Koninklijke Bibliotheek Hulanda ta reuni regularmente cu e bibliotecanan di Caribe Hulandes pa traha hunto riba diferente punto. Entre otro nos ta trahando hunto cu KB pa loke ta trata e online bibliotheek, e posibiblidad pa haci cursonan online, proyecto cu hoben y donacion di buki y mueble.
Den e proyecto di donacion di buki cu ta bin di diferente biblioteca na Hulanda a busca cooperacion di Biblionef Hulanda cu a tuma na su encargo e surtido y transporte di e bukinan pa Aruba. Na Aruba Sra. Carla van Eerden, representante di Biblionef Aruba a entrega un carga di 51 caha cu buki pa biblioteca cu un total di mas cu mil buki.
Esakinan a wordo ricibi cu man habri dor di sra. Michelle Roos, hefe di Dept. Catalogo. Biblioteca a haya buki pa mucha di tur edad y tambe buki pa adulto, bukinan cu storia y bukinan informativo cu ta duna informacion riba diferente topico. Sigur sigur un bunita coleccion cu biblioteca por fia su miembronan. Biblioteca ta contento cu e donacion di e bibliotecanan na Hulanda y tambe kier gradici Biblionef pa e cooperacion.
Biblionef ta un instancia cu ta traha rond mundo pa stimula lesamento y laga tur mucha conoce e goso di lesamento. Biblionef ta focus riba mucha cu no tin aceso facil na buki. Biblionef semper a traha hunto cu Biblioteca Nacional Aruba. Pa medio di e Mediateca escolar scolnan por haya coleccionnan di buki pa fia. Biblionef Aruba ta parti bukinan na scolnan na Aruba ya for di aña 2000 caba.
Desde 2020 Biblionef ta colabora cu Koninklijke bibliotheek na Hulanda pa manda mas buki pa Aruba y e otro islanan di Caribe Hulandes pa percura cu lesamento por sigui normal na scol y na cas.
Kico ta nobo den nos coleccion?
Staff picks:


text:
Oranjestad-E Marionetista International Bernd Ogrodnik lo bishita Aruba na luna di April pa di dos aña consecutivo. Muchila Creativo, cual ta un fundacion pa promove arte y cultura na mucha te adulto, en colaboracion cu Cede Aruba cu ta financia e projecto, lo tin presentacionnan escolar y pa publico ; tambe lo organisa tayer pa docentenan.
Bernd Ogrodnik di Islandia tin un compania di producion specialisa den traha marioneta, mascara y otro artefactonan (specialmente) pa film y teatro. Bernd a gana un premio International pa innovacion den pelicula di marioneta titula “Strings”.
E ta reconoci mundialmente y e ta biaha rond mundo pa promove su talento.
Ta un honor pa Aruba haya un marionetista asina renombra y pesey Muchila Creativo lo tin algun eventonan di Dialuna 13 di April pa Diasabra 18 di April 2015.
Di Dialuna 13 pa Diabierna 17 di April lo tin presentacionan x pa muchanan di scolnan basico bin experiencia con magico Bernd Ogrodnik su talento ta.
Un yamada ta wordo haci na tur docente of persona cu ta traha cu mucha pa participa den e tayer di calidad duna door di e gran marionetista Bernd Ogrodnik.
E tayer aki ta wordo duna Dialuna 13 di April di 5.00 or pa 8.00 or di anochi na Cas di Cultura y ta costa 25 florin.
Diabierna 17 di April lo tin un presentacion habri pa publico en general pa 8.00 or di anochi y entrada lo ta solamente 5 florin. Danki na Cede Aruba cu ta financia e projecto aki, tur mucha di Aruba tin e oportunidad di experiencia e arte di marioneta riba un nivel sumamente innovativo y di caliber halto.
Pa culmina Diasabra 18 di April, Muchila Creativo lo tin un presentacion x riba Plaza Habibe y eynan e tambe entrada ta 5.
Esnan cu ta interesa pa participa na e tayer por inscribi na e email: muchilacreativo@gmail.com


text:
(ElNacional) – Hues Sara Cockerill di Tribunal Superior di London a faya diabierna na fabor di hunta di Banco Central di Venezuela (BCV) designa pa opositor Juan Guaido, den e caso di oro Venezolano deposita na Banco di Inglatera.
Despues di un huicio di cuater dia cu a caba dia 18 di juli, Cockerill, di e division comercial, a considera cu e no por declara bon e sentencia di Tribunal Supremo di Husticia (TSJ) cu a anula e nombramentonan di Guaido na e hunta ey, door di no tin base legal na Reino Uni pa hacie.
E hues no a autorisa, sinembargo, e ekipo opositor acceso na e reservanan di e oro, esey mester wordo determina den otro audiencia, a pesar cu e hunta si ta wordo considera valido y Guaido ta reconoci pa gobierno Britanico como e unico presidente legitimo, di forma interino, di e pais Latino Americano.
E hunta di BCV designa pa Nicolas Maduro a indica na EFE cu nan tin plan di apela e veredicto, cu ta wordo produci despues cu na 2021 Tribunal Supremo Britanico ya caba a dicidi ariba diferente cuestionnan preliminar.
Asina, e maximo instancia hudicial di Reino Uni a establece cu Ehecutivo di London ta reconoce Guaido solamente, y no Maduro, na mando di Venezuela y cu por lo tanto, e actonan y decisionnan di e opositor mester wordo considera soberano basa ariba e doctrina legal Ingles di Un Solo Voz, cu ta obliga e categorianan di e Estado procede den forma unifica den politicanan exterior.
Cockerill mester a determina si husticia Ingles tabata por acepta e sentencianan di e Supremo di Caracas cu tabata invalida e nombramentonan di Guaido na su hunta ad hoc, ya cu nan mester wordo mira como actonan soberano.
Den su veredicto, e hues a indica cu e fayonan ey, pilar di argumentonan legal di parti di e banda di Maduro, efectivamente ta invalida e nombramentonan di Guaido, pero el a conclui cu e falta base den su hurisdiccion pa acepta nan.
Ademas, el a apunta cu aunke e lo por wordo reconoci, haci esaki lo drenta den conflicto cu e doctrina di Un Solo Voz.
E reconocemento lo supone tambe, manera e abogado di e banda di Guiado a bisa, un violacion di e derecho di e opositornan na un huicio husto, ya cu nan no tabata presente ni a wordo cita na momento cu TSJ a pronuncia nan mes ariba nan caso.
Cockerill si a observa no obstante cu e banda di Guaido no a aporta suficiente prueba den nan alegacionnan cu ta demostra cu Tribunal Supremo Venezolano no ta independiente ni imparcial.


text:
Profile
Join date: Jan 22, 2021
Posts
Jan 30, 2017 ∙ 1 min
Venezuela no tin kapasidat pa eksportá su petroli.
Mas ku 4 mion barí di krudo venezolano i gasolin pa eksportá, ta stanká den karibe, pasó e kompania estatal Petróleos de Venezuela SA...
Jan 23, 2017 ∙ 2 min
Maduro ta nombra direktor nobo na Banko Sentral di Venezuela, ku speransa pa kambio den ekonomia.
Presidente di Venezuela, Nicolas Maduro a skohe e aliado ekonomista, Ricardo Sanguino, pa bira e direktor nobo di Banko Sentral na e...
R
Reuters
Writer
More actions


text:
Desaroyá bo abilidatnan di stür na e miho i mas moderno Autorijschool di Kòrsou.Yama
Nos tin planan adaptá pa kada un di nos estudiantenan, tur preisnan ta inklui 6% di OB, bo por paga den 2 òf 3 pago. Laga tur kos den nos man, abo djis siña i haal bo ros. Deskuento speshal ora bo paga kèsh.
Nos ta duna les di teoria tur siman riba djaluna i djarason durante diferente orarionan...
E instruktor di rijles ta guia bo personalmente den kada paso di e kurso di rijbewijs asina por sigurá ku bo a siña sigur i efishente...
ABC autorijschool ta traha eksklusivamente ku instruktornan responsabel, eksperiensiá, i flexibel, asina nos por sigurabo ku bo ta bai slag.Yama nos
Pa haña bo rijbewijs bo mester hasi e siguiente eksamenan:
Esaki ta un eksamen teóriko ku ta konsisti di 50 pregunta ku 3 bloki di kontenido basiko: reglanan general di Kondukta - reglanan di prioridat - señalnan di trafiko(borchinan).
Esaki ta un eksamen di kondushon riba kayanan habri den trafiko. Na e eksamen di praktiko ta evalua dos aspekto: E abilidat di e alumno pa maneha i kontrola e vehikulo, anto e abilidat di e alumno pa sigui e reglanan di trafiko ora di maneha e vehikulo.
Rijles duna na un forma profeshonal
Disponibel 24/7 via di whatsapp òf soshal media
Flexibel, segun bo nesesidatnan pa lès praktiko
Preisnan kumbineinte i metodonan modern


text:
Nos mester bira munisipio (òf provinsia) di Hulanda, ta un deseo popular awendia. E pensamentu ta ku nos mes no por i ku ta Hulanda mester atendé nos asuntunan pa nos. Pues, hopi ta pidi un referèndum pa kaba pa nan skohe munisipio. Mi no ta defendé opshon(nan) pa kambio di struktura estatal, pero sí mi ke hala atenshon riba algun aspekto promé ku nos subi e trein di referèndum.
Na di promé lugá nos no tin e detayenan di munisipio den nos man. Esta, no ta nos unilateralmente ta disidí kon ta duna kontenido na e opshon aki. Opviamente ta despues di un referèndum mester negosiá ku Hulanda. Pues den un eventual kampaña di referèndum ta bira práktikamente imposibel pa (honestamente) splika e pueblo kiko munisipio ta kome i bebe realmente. Wak Brexit.
Tambe nos a eksperiensiá último dékada kon “Si i No” a asentuá e divishon riba nos isla, prinsipalmente despues di e negosashonnan ku Hulanda riba e opshon ganadó. Mas divishon den nos pais ta sumamente indeseabel i peligroso. Tambe mi tin interogatorio pa ku e “timing” di un referèndum ku lo monopolisá tur nos tempu balioso enbes di traha pa saka nos pais dilanti.
Por último, ta inkomprendibel ku te ainda poko ta prekupá ku nos no tin lei di referèndum. Ningun di e preguntanan siguiente tin un kontesta. Ken ta determiná ku lo tin referèndum? Gobièrnu, Parlamento òf un petishon di suidadanonan? E resultado di un referèndum lo ta un konseho òf un mandato? Kua ta e mínimo di voto bálido pa un referèndum ta legítimo? E porsentahe nesesario pa un kambio estatal mester ta 50% òf 66% òf 75%? E porsentahe ta kambia dependé e tema di referèndum? Ta laga hende di 16 aña tambe partisipá. Personanan residensiá legalmente sin nashonalidat Hulandes por partisipá?
Sin klaridat riba kontenido di munisipio i un lei di referèndum aprobá, e referèndum por keda fásilmente manipulá, e resultado poné un banda, i interpretá na mil i un manera. I portá mas indeseabel ta ku esaki por hiba nos na un krisis ku daño ireparabel. http://www.alexdavidrosaria.blog
Willemstad, Kòrsou


text: The content originally appeared on: Diario ORANJESTAD (AAN): Gabinete Wever-Croes contrario na e gobierno anterior, a pone integridad central den e programa. Premier Evelyn Wever-Croes ya den Gabinete Wever-Croes 1, a anuncia un vision ambicioso pa logra bon gobernacion y mas transparencia den gobernacion. Den Gabinete Wever-Croes 2, Minister Ursell Arends ta continua cu e esfuersonan. Entre otro a institui Bureau Integriteit Aruba cu lo percura pa mas conscientisacion riba e tema, y caminda hendenan por yama pa...


text:
Komunikado
SER ta hisa bandera kolorido di SDG’s
WILLEMSTAD, 23 di sèptèmber 2022 – Konseho Sosial Ekonómiko (SER) awe a hisa e bandera kolorido di e Ophetivonan di Desaroyo Sostenibel (Sustainable Development Goals, SDG’s). Ku e akshon di bandera aki, e órgano konsultivo permanente di impresarionan, sindikatonan i ekspertonan independiente, ta mustra su kompromiso ku un prosperidat amplio pa un i tur. E SDGs’-nan ta un kompas pa por alkansá e meta aki. Kòrsou tambe a komprometé su mes na e ophetivonan di desaroyo sostenibel ku enfoke spesial riba SDG 1 Nò na pobresa, SDG 3 Salú bon i bienestar, SDG 4 Edukashon di kalidat, SDG 7 Energia limpi i aksesibel, SDG 8 Trabou digno i kresementu ekonómiko i SDG 14 Bida bou di awa.
Ku regularidat SER ta wòrdu aserká pa duna konseho riba temanan ku ta relatá na e ophetivonan di desaroyo sostenibel menshoná. Aspektonan general relatá na prosperidat amplio i e SDG’s-nan hopi biaha ta sentral den konsehonan ku SER ta emití.


text:
Awe mainta na momento cu e barco crucero MS Braemar, di e linea crucero Fred Olsen, a yega Corsou, no a permiti ningun pasahero baha.
Esaki tabata un decision tuma door di Ministerio di GMN, despues cu e liña crucero mes a notifica autoridadnan na Corsou, cu nan tin 3 tripulante y un pasahero abordo cu un probabilidad di tin Corona vírus.
E expertonan di GMN a subi e barco y a haci testnan necesario. Nan a tuma e muestranan bisti completamente segun protocol di siguransa. E compania di crucero ta paga tur gasto mara na e investigacion di laboratorio. Ningun otro hende, cu no ta e profesionalnan di GMN, lo subi e barco. E barco ta sali di Corsou awe mes.
E liña di crucero mes a bati alarma, ora un hende cu tabata abordo recientemente, a test positivo pa e vírus, un par di dia despues cu a desembarca. Den e dianan cu a pasa, 4 hende cu ta riba e barco aworaki, a cuminsa haya sintoma di COVID-19. Por lo menos un di nan tabatin contacto cu e persona kende a test positivo.


text:
Prome Minister Evelyn Wever-Croes: REFORMA FISCAL TA E CAMBIO HUSTO
Prome Minister Evelyn Wever-Croes:
REFORMA FISCAL TA E CAMBIO HUSTO
Mientras cu tarifa di grondbelasting a baha pa 28 mil famia, poco mas di 5 mil famia ta haya compensacion
Gobierno di Aruba a anuncia e prome fase di Reforma Fiscal na December 2018 y esaki segun Premier Evelyn Wever-Croes ta hayando mas y mas contenido. Den e dianan aki, despues cu e cobransanan di Grondbelasting pa aña 2019 a sali recientemente tur hende por a cuminsa sinti e cambio husto.
E Reforma Fiscal, cu Gobierno a anuncia a cumina mira luz desde januari cu e tarifanan di Inkomstenbelasting a baha y awo cu e cobransanan di Grondbelasting 2019 a sali. E Cobransanan aki di Grondbelasting ta mustra e cambionan di Reforma Fiscal den cua e tarifa a baha. Pa esnan cu tin propiedad di menos di 500.000 florin, e tarifa a baha. Pa esnan cu tin propiedad di mas di 500.000 florin, e tarifa a subi.
Antes, e percentahe di Grondbelasting tawata 0.4% pa tur hende cu tin priopiedad sin importa e balor. Sea e balo ta 100 mil florin of 1 miyon floring, tur hende ta paga 0.4%. Esaki, cu Reforma Fiscal a wordo cambia pa asina haci’e mas husto pa tur hende. E tarifa ta cambia di tal forma cu esnan cu tin propiedad cu balor te na 120.000 florin no ta bay paga belasting mas. Esnan cu tin propiedad cu balor di entre 120.000 pa 250.000 florin, e tarifa ta baha cu mita, 50 %. Propiedadnan di 1 miyon florin, e tarifa ta 0.6%. Esaki ta e manera cu Gobierno a balansa pa baha e peso pa esnan cu mas tin mester di dje.
Cu e cambio aki, 12 mil famia no ta bay haya e cobransa mas pa Grondbelasting. Y pa 16 mil hende lo ripara cu nan tarifa ta baha y nan lo paga menos impuesto. Pa un grupo di mas o menos 5000 hende, e tarifa ta subi. Esakinan ta esnan cu tin propiedad di balor di mas di 500.000 florin. Pero mes momento ta bin acerca compensacion. Esnan cu ta verhuur, e tarifanan di Inkomstenbelasting a baha. Companianan cu propiedad comercial, su tarifa di Grondbelasting a bira 0.6% sinembargo ta haya compensacion, e dividendbelasting den e casonan aki ta baha. Esnan cu ta doño di condominium, ta e unico nan cu no ta ricibi compensacion. Esakinan usualmente ta turistanan y of hendenan cu no ta biba na Aruba.
“Esaki ta e prome fase di Reforma Fiscal. E trabounan pa e segundo fase ta continua. Gabinete Wever-Croes su meta semper ta pa trece e balansa husto por tur ciudadano. Awe, 28 mil famia na Aruba ta contento cu e cambio husto aki di Reforma Fiscal. Un poco mas cu 5000 personan cu propiedad, lo sinti e efecto husto y positivo di compensacion cu a wordo duna den Reforma Fiscal. Gabinete Wever-Croes ta trahando y poniendo e ser humano central.


text:
Parlamento di Kòrsou Djamars 5 di òktober Presidente di Parlamento, sra. Charetti America, a hasi un bishita di kortesía na Kontrolaria General di Kòrsou (ARC).
Parlamento di Kòrsou
Djamars 5 di òktober Presidente di Parlamento, sra. Charetti America, a hasi un bishita di kortesía na Kontrolaria General di Kòrsou (ARC). ARC ta un órgano haltu di estado ku entre otro ta hasi kontrol di fondonan públiko riba petishon di Parlamento.
Riba e foto por mira d.r.p.d. sr. Silvin Cijntje grefir di Parlamento, sra. Charetti America Presidente di Parlamento, sr. Eithel Vriend Presidente di ARC i sra. Shanela Cathalina sekretario di ARC.


text:
Diaranson mainta fraccion di AVP a efectua un bishita na Banco Central relaciona cu e ley di presupuesto 2020 pero principalmente pa scucha pensamento di e institucion aki pa loke ta e ley cu gobierno ta yama reforma fiscal.
Lider di fraccion di AVP Marlon Sneek a mustra cu tabata un reunion sumamente importante caminda na salida el a declara cu e preocupacion di fraccion di AVP, awor ta mas grandi cu tabata e caso prome cu nan a sinta na mesa cu Banco Central.
“Nos a reuni cu Banco Central pa nos haya un bista di nan pa loke ta trata e pronostico di Banco Central cu ta e institucion cu ta haci e pronostico pa loke ta crecemento economico.
Tin cu bisa cu nos a keda ainda mas preocupa ora cu nos a Sali for di e reunion pa motibo cu nan tambe ta mira cu internacionalmente en berdad tin cierto ‘comodities’ ta baha pero por mira cu e efectonan cu e pakete di impuesto ta bay tin, sigur ora cu ta papia di deviezenprovisie, caminda tin cu cambia placa pa por cumpra den exterior y ta for di esey nos ta biba, ya cu tur cos ta bin di afo y mester busca placa di afo.
Bo tin e combinacion di deviezenprovisie y e BBO na frontera y kisas e lo por yuda comercio na momento cu esunnan cu ta cumpra producto ‘on line’ tin cu paga un tiki mas y por crea un ‘level playing field’ pero ta sigur cu e ta bay tin efecto riba prijsnan y loke ta economia di nos pais.
Sigur ora cu nos mira e ultimo rapportnan cu Banco Central mes a scirbi, por mira cu ‘consumption’ ta bahando, pues hendenan no ta cumprando manera antes, hendenan no ta yegando banco facil pa haci prestamo, ta duna un indicacion caba con e reserva ey ta ya cu no tin placa pa haci e extra ey y cu e pakete di medidanan nobo ta bay tin su efecto.
Na luna di April e siguiente ‘forecast’ di Banco Central lo wordo publica y nos ta spera cu por haya un bista mas cla riba e desaroyo aki pero e preocupacion tambe tey cerca Banco Central,” Parlamentario Marlon Snake a splica.
E lider di fraccion di AVP a sigui mustra cu pa loke ta trata e hecho cu gabinete Wever Croes no ta scucha di ningun instancia cu despues di a tira bista riba e totalidad, ya cu Banco Central ta depende hopi riba cifranan di ‘derden’ pa por yega na formula su rapportnan, fuera di e ‘survey’ cu nan ta haci, pero e preocupacion tey.
“No ta loke solamente tin awe riba mesa e ta tambe e hecho cu un djis nos lo tin un problema cu SVB caminda a tuma nota di declaracion di e Director di e departamento aki, cu 25 mil hende mester bin acerca pa asina por sigui custodia loke ta e gastonan di SVB.
Tin problemanan cu AZV y nos no ta mirando cu gobierno ta inclinando su mes den pensa kico e tin cu bay haci y esaki sin duda pa nos ta preocupante pa motibo cu nos sa kico a pasa na 2009 caminda e Prome Minister di e tempo ey, Nelson Orlando Oduber a bisa cu “tende’ki, ami ta bay mi ta bay, ora esun cu bin e bay wak con e ta atende cune.”Awe danki na e trabou cu a wordo haci pa gobierno di AVP, nos a logra salba fondo di SVB, nos por a salba AZV y nos por a salba e fondo di APFA y awe nos ta mira cu ta bayendo den mesun direccion aki atrobe caminda atrobe nos tin un gobierno di MEP na mando, cu no ta asumiendo su responsabilidad y esey ta algo hopi preocupante pa nos fraccion,” Parlamentario Marlon Sneek a conclui.


text:
ORANJESTAD – Restaurantanan na Aruba ta preparando pa un lockdown (ciere di operacion) relaciona cu e situacion di e coronavirus. Problema ta cu nan no sa kico gobierno ta bay haci, y si e cierre ta bin di un dia pa otro, of si esaki ta sosode gradualmente. Asina presidente di Aruba Food & Beverage Association (AF&BA) Jan van Nes a bisa noticiacla.com. Segun van Nes, restaurantnan na Aruba no ta prepara pa un cierrre abrupto y ta solamente algun por provee un tipo di entrada pa nan trahadonan ora cu esey sosode. “Hopi operador di restaurant na Aruba ta opera di luna pa luna, y e prome luna di aña (2020) no tabata mucho bon” Van Nes ta sigui bisa. No obstante esey, e asosacion a manda un carta na nan miembronan y e mensahe tabata pa ‘close down’.
OCUPACION
E hotelnan ainda tin un ocupacion di 40 pa 50% y esaki lo keda reduci den e dianan nos dilanti (ora cu e lockdown cuminsa). Entrante diamars, aeroliñanan lo bin solamente pa buscae pasaheronan ‘salliente’. Y esnan cu ta keda mientrastanto te ora cu nan tambe tin cu biaha, tin cu come. Y pesey AF&BA ta favorece un lock down transitorio pa asina duna chens pa esnan cu ainda ta riba e isla, por sigui come. Ta sugeri pa e forma ey pa fin di siman, tur restaurant y bar lo ta cera. AF&BA a ofrece pa hunga un papel di coordinacion cu AHATA (pa restaurant di hotelnan).
STARTUP
Van Nes a splica tambe cu mientras cu e lockdown ta ‘solamente pa dos siman’, pa cuminsa opera di nobo y ricibi bishita, esaki lo por tuma mas largo ya cu e momento ey Mericanonan lo ta experenciando e peak di e virus, cu consecuencia cu Mericanonan e ora lo no ta den posicion di biaha niun caminda toch, te pa nan bin Aruba. Esey ta nifica cu e industria di alimento y bebida na Aruba lo por conoce un reduccion aun mas grandi ora cu e lockdown cancela y cu restaurantnan ta permiti pa habri atrobe.
KICO KIER SPERA
Loke cu a asosacion ta spera cu por sosode pa yuda e situacion, ta un lista di 6 punto cu nan ta menciona. Entre nan, areglo cu banco pa e operadornan di restaurant den caso di prestamo faborable, y interes. Tambe areglo cu departamento di labor pa tin flexibilidad ora di emplea hende, extende periodo di prueba, reduci ora di trabou y dia despues cu cos habri atrobe. Tambe posponemento di pago di impuesto di parti di gobierno di Aruba. Ademas ta pidi pa un desaroyodo di fondo di emergencia pa e operadornan. Tambe liña di credito pa cuminsa y seguridad adicional.


text:
Seguridat di trafiko
Gobièrnu, di su banda, ta tuma pasonan importante pa alsa seguridat den tráfiko. Djis pa menshoná algun lo ta akshonnan manera entre otro:
- hasi kontròlnan di tráfiko rigoroso i regular,
- trese kambionan den infrastruktura por ehèmpel: traha diferente rotònde, pone krusadanan elevá, hasi kamindanan mas smal pa evitá korementu duru, pone vários reflektor (cat eyes) pa halsa visibilidat,
- kùr tur vehíkulo motorista pa sòru ku nan ta kumpli ku reglanan di seguridat
Tur esakinan ku e meta pa stimulá un bon komportashon den tráfiko.
E siman di 21 pa 25 di ougùstùs 2017 tabata siman ofisial di Tráfiko Sigur. Minister Zita Jesus-Leito huntu ku Ministerio di Tráfiko, Transporte i Planifikashon Urbano (VVRP) ta duna atenshon speshal na seguridat den tráfiko. Meta di e siman aki tabata pa konsientisá komunidat riba e importansia di un tráfiko sigur kual nos tur ta forma parti di dje di un òf otro forma.
Durante di e siman di tráfiko sigur tabata tin un konferensha ku diferente instansia di Gobièrnu, huntu ku stakeholders pa trata e tópiko ampliamente. Tópikonan ku a keda trata ta entre otro: kiko ta seguridat di tráfiko; situashon aktual di nos tráfiko; transporte públiko; infrastruktura di nos kayanan; medidanan ku a tuma den último 5 aña; mobilidat i planifikashon urbano relashoná ku tráfiko; plannan pa futuro; i hopi mas. Tambe a tuma lugá un diálogo ku tur presente i diskushon di gruponan mas chikitu.
Pa mas informashon
Servisio pa Tráfiko i Transporte
Deparment of Traffic and Transport
Verkeer en Vervoer
Save
Save
Save


text:
FDOK ta felisitá i ekspresá apresio pa aporte balioso di hende muhé den deporte na Kòrsou.
FDOK ta felisitá i ekspresá apresio pa aporte balioso di hende muhé den deporte na Kòrsou.
Dia internashonal di hende muhé
PABIEN na tur ser femenino.
KASTIGU DI MORTO PA HENDE MUHE !!!!!
Den deporte tambe hende muhe mester a hiba un lucha di emanisipashon.
Na aña 776 promé ku Kristu e promé Weganan Olímpiko Klásiko a keda tené na Olympia. Katibunan por a presensiá e Weganan, pero pa hende muhé kasá, e tabata prohibí i ta tin kastigu di morto pa esnan ku faya ku e prohibishon. Muhé soltero!! si por a bishitá i presensiá e weganan sin problema. Sinembargo tabata PROHIBI pa hende muhé partisipá.
WEGANAN OLIMPIKO MODERNO
Fundadó di Weganan Olímpiko (WO) moderno Piere de Coubertin tabata radikalmente KONTRA partisipashon di hende muhé den WO i a mantené su punto di bista te final. Hende muhé por a presensiá deporte, pero NO por a partisipá. Na e promé Weganan moderno na Athenas (1896) niun hende muhé por a kompetí!!!
Esei ta nifiká ku den deporte TAMBE, hende muhé mester a inisiá un lucha di emansipashon pa akseptashon den DEPORTE i a dura basta aña promé ku esei a bira (parsialmente) realidat.
Na e siguiente W.O. solamente 11 hende muhé e keda permití pa partisipá, na 1904 ocho hende muhé i na 1908 36 hende muhé.
WEGANAN OLIMPIKO PA HENDE MUHE SO !!!!
Ora Madame Milliat su petishon pa inkluí eventonan di atletismo pa hende muhé no a haña akohida e a lanta “Fédération Sportive Fémenine Internationale (FSFI) ku na 1922 (Paris) a organisá e promé WEGANAN OLIMPIKO PA HENDE MUHE!!! Esta un kurashi di kita sombré.
Na 1926 a organisá e di dos W.O. pa hende muhé na Gotenburg. Riba protesta fuerte di Komité Olímpiko mester a kambia e nòmber pa Weganan Internashonal pa hende muhé. Federashon di ATLETISMO mundial e tempu ei, tabata un di e federashonnan ku mas a bringa KONTRA partisipashon di hende muhé.
Ta DESPUES ku e fundadó di W.O. Pierre de Coubertin a baha komo presidente, hende muhé a logra gana e bataya i a logra partisipashon pa promé be den atletismo na W.O. den 1928 na Amsterdam. FSFI a keda organisá weganan pa hende muhé te 1943 ora porfin a logra partisipashon kompletu di atletismo pa hende muhé riba programa olímpiko.
Te ku 1981 – apenas 30 aña pasá- Komité Olímpiko Internashonal (KOI) tabata un asuntu úniko i eksklusivamente pa hende hòmber. Ta te na 1981, Pirjo Haggman (Finlandia) i Flor Isava-Fonseca (Venezuela) tabata e promé hende muhénan ku a keda nombrá den KOI. Durante kongreso “Hende muhé den deporte” na UNA, sra. Flor Isava-Fonseca, riba invitashon di sra. Minister Dijkhoff a tene un charla hopi interesante.
Awe dia internashonal di hende muhé, un bon okashon pa FDOK ekspresá apresio na tur hende muhé enbolbi den deporte i danki speshal pa e trabou boluntario i profeshonal di TUR dirigente. femenino (atministrativo, tékniko i di kompetensia) ku a i ta dunando nan aporte balioso den deporte na bienestar di nos pais Kòrsou.


text:
ORANJESTAD - Recientemente Minister di Husticia Rocco Tjon, a firma un Memorandum of Understanding (MOU) cu Boneiro, pa asina forma un aliansa pa traha mas di serca cu otro pa loke ta trata ambos Family Justice Center. A haci palabracionnan concreto pa loke ta trata e parti di opleiding y training como tambe pa e parti di comparti experticio y conocemento cu otro, pa esaki por tuma luga mas frecuentemente.
Segun e minister, loke ta hopi importante tambe ta, cu ta bay traha mas y mas den cooperacion cu otro ora ta trata e topico aki, caminda ambos organisacion kier eleva sigurdad pa victimanan di violencia pero na mes momento tambe percura pa e parti di “accountability” pa e malechornan ta uno mas grandi.
Hopi biaha ora ta trata e topiconan aki, e parti di financiamento tambe ta uno importante y den cuadro di esaki a concorda cu otro, pa haci e peticionnan pa fondonan internacional hunto. E motibo pa cu esaki ta cu pa e tipo di peticionnan aki wordo honra, e ta exigi un cierto nivel di experiticio.
Por conclui cu Boneiro ta bay traha mas di serca cu otro, pa hunto combati violencia domestico, violencia relacional pero tambe percura pa tin mas miho atencion pa victimanan di abuso di violencia y abuso en general.
ORANJESTAD - E ley tan comenta cu ta encera e plan di belasting y cu mester adapta e aumento di BBO, a yega Parlamento y lo wordo trata prome cu fin di aña, pa asina tin un cambio fiscal cu ta drenta na vigor 1 di januari. Asina premier Wever Croes a bisa e siman aki. Gremionan ainda tin probleman cu e ley aki pa mas bien su falta di informacion cu tin, y e tempo cortico cu tin pa cu su introduccion, no obstante cu gobierno a sigura cu e ley a inclui ‘proposicionan di gremionan’. Gobierno ta pensa diferente. De echo, aworaki a pidi departamento di impuesto pa cuminsa cu campañanan di informacion hopi mas intensivo comunidad ta informa tocante tur locual tin den e plan fiscal, cual ta inclui proposicionnan di gremionan.
ORANJESTAD - En conexion cu Dia Internacional di Aviacion Civil, 7 di december, y pa promove un cultura y conocemento di siguridad den e industria di aviacion na Aruba, Minister di Transporte, Sr. Ursell Arends hunto cu e Departamento di Aviacion Civil di Aruba (DCA), a introduci Aruba su online “Safety Occurrence Reporting” portal.
ORANJESTAD - Diaranson atardi 7 di december, riba Dia Internacional di Aviacion Civil, e compania Medwork a ricibi for di Minister di Transporte Sr. Ursell Arends, nan certificado di aprobacion. Cu esaki, Medwork a keda oficialmente certifica door di Directie Luchtvaart pa por haci keuring medico di profesionalnan di aviacion, manera pilotonan y controladornan di trafico aereo.
ORANJESTAD – Un dia despues di e sentencia monumental di Corte dialuna unda cu tres hues a dicta cu matrimonio di mesun sexo ta posibel na Aruba y Corsou, gobierno di (por lo menos) Aruba ta keto keto. Noticiacla a haci intento pa un reaccion di e mandatarionan, pero te awor, tin un silencio riba esaki. Tanto prome minister Wever como minister di husticia Tjon no a reacciona ainda pa NoticiaCla. No ta conoci si nan ta formulando un contesta ainda, y cu tin cu duna nan e tempo pa asimila e cambio aki, por lo menos legalmente. Asina mes, e unico politico local cu a reacciona habri riba esaki, ta e lider di partido ACCION21, Miguel Mansur. E lider politico aki nunca a sconde e hecho durante e ultimo eleccion cu e ta e unico lider politico homosexual. Su contesta riba e sentencia ayera tabata corto pero claro, y a bisa solamente en corto, ‘porfin’ riba su pagina social. Mientras cu gobierno a keda keto (ainda) publicamente, e mester reacciona oficialmente dentro di e tempo stipula y wak si nan ta bay den casacion. Noticiacla a compronde cu e posibilidad pa esaki tuma lugar ta casi un hecho, mirando e pensamento for di comienso cu Aruba no ta bay ‘permiti’ e cambio di ley aki ‘ainda’.
ORANJESTAD – E subida di tarifa cu 1 Florin pa autobus nota drenta na vigor awe mas! Asina minister di transporte Ursell Arends a confirma e siman aki. Segun e mandatario, durante e ultimo dianan a tuma nota di diferente expressionnan di parti di chauffeurnan di autobus chikito encuanto e subida di tarifa cu 1 Florin, indicando cu lo kier cuminsa cobra esaki entrante 1 di december 2022. Pero e proceso legal pa regla e tarifa nobo no ta finalisa ainda segun e mandatario.
ORANJESTAD – Embahador di Reino Hulandes na Venezuela Robert Schuddeboom a reuni cu minister di husticia Rocco Tjon e siman aki, riba entre otro e reapertura di frontera cu Venezuela. Durante e reunion aki, Aruba a duna un splicacion amplio di e grupo di trabou cu ta preparando pa cu esaki, como tambe e analisisnan pa loke ta e impacto di esaki, teniendo na cuenta e parti di siguridad.


text:
Diasabra 28 di April 2018 mester a tuma lugar den Stadion Frans Figaroa na Noord e wega entre e equipo cu ta comanda e tabla di posicion grupo A cu ta FC Porto contra e muchanan di Chocolate City FC San Nicolaas cu ta na di 4to lugar riba e tabla di posicion. Momento cu wega mester a cuminsa e equipo nan a wordo informa cu e arbitro principal no tabata tey presente ni tampoco un di su asistente nan. E asistente cu tabata tey presente a hiba un combersacion cu ambos equipo , si nan lo tabata dispuesto pa e dirigi e wega den e caso aki su so, pero un desicion a wordo tuma di banda di un di e equipo nan cu nan lo prefera di no hunga sin asistente, y e momento ey desicion a cai cu lo cancela e wega.
Futbol Aruba
Refree ta Brilla cu su ausencia y wega ta keda cancela.
More in Futbol Aruba
-
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo,...
-
Final Division Uno a marca historia – Atletico Santa Fe ta campeon pa prome biaha ganando Unistars 4-2 – un resumen
E final di Division Uno 2021-2022 no a defrauda, mas bien e tabata un...
-
Dakota y La Fama ta pika dilanti y ta ‘un-dos’ riba tabla di playoffs – resumen y antesala
Despues di dos fecha di Playoffs 2022, Dakota ta keda invicto cu dos victoria...
-
Playoffs Division Honor 2022 a cuminsa – ken ta favorito pa bai final?
Playoff di Division Honor a cuminsa cu dos partido den e prome rond di...


text:
26 di mei
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
26 di mei ta e di 146 dia di aña (147 den un schrikkeljaar) riba e kalènder gregoriano. Ta resta 219 dia pa finalisa e aña.
A sosodé[editá | editá fuente]
- 1802 - Na Madrid, Simón Bolívar ta kasa ku Maria Teresa Rodriguez.
- 1908 - Georgia i Armenia ta independisa di Union Sovietiko.
- 1966 - Guyana britaniko ta independisa di Reino Uni, pero ta keda den e Mankomunidat britaniko di Nashonnan (Commonwealth)
- 1967 - Na e teritorio insular di Aruba, Boneiru i Kòrsou a tuma lugá elekshon pa nan respektivo Konseho Insular. Na Islariba e elekshon e keda kanselá pa motibu ku kada isla tabatin solamente un lista. E Konseho Elektoral Supremo a deklará e promé sinku kandidato di kada lista komo elegí.
A nase[editá | editá fuente]
- 1952 - Rudy Emerenciana, músiko i kantante kurasoleño.


text:
A desvelá bòrchi di trabou
WILLEMSTAD- 4 di febrüari 2022 – Resientemente a desvelá e bòrchi ku ta marka inisio ofisial di konstrukshon di e terser fase di e área di rekreashon na Marie Pampoen. E trabounan ku ta bai keda realisá na e área ta forma parti di un plan maestro pa desaroyá un área di rekreo ku aktividatnan ekonómiko pa e habitantenan di Kòrsou en general i di Marie Pampoen i bisindario en partikular. Na mes momentu e área ta fungi komo un produkto turístiko kaminda e turista por topa ku e hende lokal i eksperensiá nos isla. Komo parti di fase 1 i 2 di e proyekto a konstruí diferente fasilidat na e área di rekreo na Marie Pampoen kualnan ta sumamente bon usá pa diferente grupo den nos komunidat i tambe bishitantenan. Desvelo di e bòrchi den kuadro di fase 3 a keda hasí pa Minister di Desaroyo Ekonómiko, Ruisandro Cijntje, Minister di Tráfiko, Transporte i Planifikashon Urbano, Charles Cooper, Minister enkargá ku Salubridat, Medio Ambiente i Naturalesa, Dorothy Pietersz – Janga i direktor athunto di Ofisina di Turismo di Kòrsou (CTB) Hugo Clarinda.
Komo parti di e terser fase di e proyekto lo enfoká riba lo siguiente: diferente fasilidat pa rekreo i deporte manera entre otro un playa ku diferente palapa, diferente posibilidat pa mucha i hóbennan por hunga i dibertí, un área pa fitness den airu liber, un pir, posibilidat pa hasi beach volleyball, 3 kiosko, diferente banki, áreanan pa piknik, edifisio pa tualèt, landscaping, iluminashon, protekshon di kosta i tambe e infrastruktura nesesario pa awa i koriente.
E proyekto ta finansiá for di fondonan ku a keda fasilitá pa Ministerio pa Desaroyo Ekonómiko (MEO). Heren2 Caribbean ta supervisá e konstrukshon miéntras kordinashon di e proyekto ta den man di CTB. E grupo di trabou ta konsistí di representantenan di e ministerionan di MEO, VVRP i GMN huntu ku CTB. E trabounan di konstrukshon ta den man di Curacaose Wegenbouw Maatschappij B.V. (CWM).
CTB ta konta ku komprenshon i pasenshi di tur usuario i spesialmente habitantenan di Marie Pampoen pa kualke molèster ku e trabounan por trese kuné.


text:
Skirbi pa : Anton Marchena
Mayoria aviso con pa baha peso cu ta wordo comparti di boca pa boca ta “baha man na sucu”, “hasi mas ehercisio” of hasta elimina carbohidrato manera aroz of pan completamente for di bo dieta.. Otro ta bisa no come vet paso esey ta loke ta pone bo subi di peso. Awo ken di nan tin razon? Sigi lesa pa e contesta.
Prome nos cuminsa, kiko ta macronutriente?
Nos dieta ta consisti gran parti di e tres macronutriente mihor conoci como proteina, vet y carbohidrato. Cada un tin nan funcion pa cu nos curpa. Di nan tres nos por argumenta
cu proteina ta esun mas importante, vooral ora bo ta desea di baha peso. Pa e mes un motivo aki e tema di proteina lo wordo trata den un otro articulo.
Carbohidrato
Nos ta consumi carbohidrato den dos forma: carbohidrato simple y compleho. E sucu cu bo lo huza pa te of kofi por ehempel, ta un forma di carbohidrato simple. Bo curpa por digesti I absorbe e tipo di carbohidrato aki fasil. Pa e razon aki e ta wordo yama “simple”.
Carbohidrato compleho (ingles: complex) ta bini den forma di aroz, pan of berdura por ehempel. E tipo di carbohidrato aki ta tarda un poco mas pa wordo digesti door di nos curpa. Tin biaha e no ta wordo digesti mes y esaki ta locual ta resulta como excremento. Mayoria fuente nan di carbohidrato ta consisti di un mixto di e dos tipo di carbohidrato nan aki, pan por ehempel ta consisiti pa mayoria parti di e carbohidrato compleho y tiki
carbohydrato simple.
Vet
Nos ta consumi vet for di diferente cuminda manera e azeta pa cushina cune, keshi, webo, pisca, nuez y sin lubida avocado. Vet tambe tin su function pa cu nos curpa, cual un di nan ta por ehempel zorg pa nos curpa absorbe vitamina nan importante cu sin vet nos no lo por consumi. E motibo aki riba su mes ta un dicon vet ta importante den un dieta saludabel. Loke tin di paga tino cune ta e tipo di vet cu nos ta consumi. Pero esaki ta
topico pa un otro biaha.
E pregunta ta awo, cua di nan dos bo tin cu baha man na dje pa baha peso?
E pregunta aki a wordo contesta na 2016. Algun aña prome, 609 persona cu sobrepreso (pero sin diabetes) a bai di acuerdo pa doe mee na un estudio di 1 aña largo. E 609 persona nan a wordo dividi den dos grupo y a wordo instrui door di e investigadornan pa cu un grupo consumi menos carbohidrato pa un aña largo y e otro grupo consumi menos vet pa un aña largo. E grupo totaal tabata consisti di hende homber (43%) y hende muher (57%) cu un average di 40 aña di edad.
E motibo pa e estudio aki tabata pa por mira cua di e dos grupo nan lo a baha mas peso na final di 12 luna. E resultado aki lo por duna bista na si tin mas beneficio na baha bo consumo di vet of carbohidrato ora ta trata pa baha peso.
Loke ta importante pa pone enfasis riba dje ta cu nan a wordo instrui pa come menos carbohidrato of vet, nan no a elimine for di nan dieta.
Resultado
Na final di e 12 luna nan, tur dos grupo a logra baha peso door di sea come menos carbohidrato of vet. E persona nan cu a baha nan consumo di carbohidrato a baha cu un average di 6 kilo, 0.7 kilo mas cu e participante nan cu a baha nan cuminda door di come menos vet, cual a baha 5.3 kilo.
Kiko e resultado aki ta nifica?
Abase di e estudio aki nos por concludi cu un persona sobrepeso (sin diabetes), por baha peso door di reduci e totaal cuminda cu e ta consumi door di come sea menos carbohidrato of menos vet. E 0.7 kg di diferencia no tabata suficiente grandi, segun e investigadornan, pa por conclui cu consumi menos cuminda door di come menos carbohidrato ta resulta na baha mas peso cu come menos vet.
Den otro palabra, sea bo scohe pa come menos vet of carbohydrato, bo por baha peso tanten bo ta consumiendo menos cuminda/caloria cu bo ta kima. E decision ta keda na
bo persona a base di bo preferencia. Bo gusta bo aroz of pan? Bo por baha peso incluiendo esaki den bo dieta.
E resultado aki ta hopi importante mirando cu awendia tin diferente dieta ta wordo propaganda como e “unico y miho” manera pa baha peso, sin tene en cuenta e preferencia di e persona. Esaki no ta caso. Tin diferente cambio cu bo por hasi den bo dieta pa baha peso. Abo por scohe con bo ta desea di hasi esaki.
E estudio:
Gardner, C. D., Trepanowski, J. F., del Gobbo, L. C., Hauser, M. E., Rigdon, J., Ioannidis, J. P. A., Desai, M., & King, A. C. (2018). Effect of Low-Fat vs Low-Carbohydrate Diet on 12- Month Weight Loss in Overweight Adults and the Association With Genotype Pattern or Insulin Secretion. JAMA, 319(7), 667. https://doi.org/10.1001/jama.2018.0245


text:
Orashon djaweps 10 di mei 2018
Orashon djaweps 10 di mei 2018
‘Hesus a bisa nan: ‘Pasa rònt mundu i prediká e bon notisia na henter humanidat. Esun ku kere i batisá, lo ta salbá, ma esun ku no kere, lo ta kondená! E señalnan akí lo kompañá e kreyentenan: nan lo saka demoño den mi nòmber i nan lo papia den lenganan straño; nan lo no sufri ningun daño, ni maske nan kohe kolebra ku man òf bebe venenu mortal; nan lo pone man riba enfermo i e enfermonan lo bira bon atrobe.’ A tuma Hesus den shelu despues ku El a kaba di papia ku nan i El a bai sinta na man drechi di Dios. E disipelnan a sali bai prediká tur kaminda. Señor tabata yuda nan; ku señalnan milagroso E tabata konfirmá e palabra ku nan tabata prediká.’ Marko 16:15-20


text:
Proyecto di riba 1 miyon florin pa garantisa miho suministro di coriente
ORANJESTAD, Aruba : Den cuadro di nan plannan anual di inversion den mantencion, renobacion y ampliacion di nan red di distribucion di coriente, algun luna pasa NV Elmar a inicia nan proyecto di core un kabel nobo di 12KV for di nan Substation na Sabana Blanco pa Paradera.
“Ta trata aki di un inversion di 1.2 miyon florin, pa core un kabel nobo y moderno di alrededor di 4 kilometer. E no ta reemplasa ningun otro kabel, sino e ta bini nobo pa cumpli cu e demanda creciente den e districto di Paradera y pa por tin un ruta alternativa pa switch coriente den caso di un fayo”, asina Ing. Robert Henriquez, Director di NV Elmar a conta na momento di anuncia cu e proyecto ta andando segun schedule y lo caba den algun siman mas.
E kabel aki lo sirbi pa garantisa un suministro mas stabiel pa areanan manera Tanki Leendert, rond di rotonde di Paradera y e cayanan patras di Santa Cruz. Na e momento aki e kabel den uzo ta yen caba y ta bira dificil ora di “schakel om” distribucion na momento di un “storing”. Cu e proyecto aki, en bes di 1 kabel principal, awor Paradera lo conta cu 2 kabel principal pa por cumpli cu e demanda.
Na e momento aki e compania di construccion, cu a cuminsa coba desde e substation na Sabana Blanco, ya ta patras di Ex Codemsa na Meiveld bayendo direccion Rooi Afo cu e trabou di cobamento, mientras su tras tecniconan di NV Elmar ta tirando e kabel di coriente bou di tera. E trabounan ta bayendo segun schedule y si no tin complicacion, lo finalisa den algun siman mas.
N.V. ELMAR a celebra 66 aña di existencia na november 2016 y ta conta cu un total di 165 empleado den servicio directo di e compania. Siendo nos compania nacional distribuido di coriente, N.V. ELMAR ta inverti alrededor di 20 miyon florin tur aña den mantencion y actualisacion di su red di electricidad. Cu lansamento di servicio y productonan nobo, ta demostra cu no ta dedica atencion solamente na aspectonan tecnico y di infrastructura, sino tambe na e nivel di servicio eficiente y moderno cu ta brinda clientenan diariamente.


text:
Desde instalacion y presentacion na prensa y na Aruba di e candidatanan pa e certamen di Miss Youth Aruba 2021, te cu awe cu ta bay elegi Miss Press, Miss Elegancia y Best Hair Do, e president y organisado, Robin Croes, ta sumamente contento con tur cos a bay y ta bayendo. E ta hopi satisfecho cu cada un di e cadidata-, preparador-, estilitista-, mayor- y tambe e sponsornan. Tur cos a bay manera el a planea, aunke semper por surgi cosnan acerca of por cay cosnan fo’ i schedule, sinembargo semper Robin tin plan B.
E organisacion a percura pa e candidatanan ta bon prepara pa awe nochi. Nan a haya les di oratorio, public speaking, Q&A, con pa contesta un pregunta y con pa formula un contesta. E candidatanan a siña tambe pasarela y pose, kiermen e organisacion a percura pa tur ta bon prepara y tur esaki ta forma e pakete completo pa awe nochi. Robin ta hopi orguyoso di bisa cu nan tin 12 candidata bunita y inteligente, cu nan manda sea un of tur diesdos pa subi un avion pa representa Aruba internacionalmente, sin duda nan por saca cara di Aruba y esey ta loke ta haci Robin su curason hopi contento.
E show awe lo ta uno espectacular cu ta yena di glamour, elegancia y inteligencia, unda tanto e candidatanan como nan preparador/estilista lo concursa den e caterogia pa Best Hair Do. Normalmente ta haci esaki riba e anochi final, pero e biaha aki a inclui e premio aki riba e anochi di elegancia y press. E huradonan ta bay back stage pa husga e categoria aki, prome cu e candidatanan sali den publico. Despues di esaki e show ta cuminsa cu un fashion show di Line of Style, unda cada candidata lo modela dos outfit. Despues di e fashion show lo tin e coronacion di Alexia Chin, 4th Runnerup Miss Youth 2019, cu ta bay representa Aruba na Reina Internacional de Los Mares y Turismo na Costa Rica na Augustus. E organisacion tin e honor cu Minister President, Evelyn Wever-Croes, lo haci e coronacion di Alexia Chin.
Despues di e coronacion di Alexia lo sigui cu e show pa scoge Miss Elegancia. unda cada candidata lo modela den mesun estilo di shimis, pero den diferente color. Siguientemente lo pasa pa e parti di Miss Press, unda cada candidata lo haya un par di pregunta for di prensa. Despues ta saca e ganador di Best Hair Do, cu ta un premio pa e estilista, ta continua pa anuncia e Top 3 sin orden specifico pa sigui pa 2nd -1st y ganador di Miss Press, y den mesun forma lo scoge e categoria pa Miss Elegancia.
Robin Croes di Miss Youth Aruba ta gradici pa cuminsa Patio15 y Marc Benson, y tambe Line of Style cu a pone e pañanan disponibel pa e fashion show. Despues di awe nochi cu ta uno grandi, e organisacion lo bay focus riba e anochi final dia 3 di juli. E tema pa celebra e prome lustro di e certamen ta ‘Viva la Fiesta’ y lo ta un anochi di celebracion cu hopi fantasia y briyo celebrando nan di 1 lustro en grandi. Un show al estilo Las Vegas. Tur e ex-reinanan lo haci un show hunto cu e actual candidatanan.